<header data-type="book">
<h1>針灸素難要旨</h1>
<dl class="元資料">
<div><dt>作者</dt><dd>高武</dd></div>
<div><dt>朝代</dt><dd>明</dd></div>
<div><dt>年份</dt><dd><data value="1537">公元1537年（明·嘉靖十六年）</data></dd></div>
</dl>
</header>

<h1>序</h1>
<p>醫書最古而可信者，莫如《素》《難》。於針灸之訣，又獨詳焉。蓋原人之經絡血脈，陰陽表裡，以起百病之本。而針石湯火，各有所宜施其齊之得也。雖磁石取針，何足云喻。然每患於注述乖刺，拙者用之，往往失理，鮮不以愈為劇，可不慎耶。四明梅孤子高武纂集《針灸要旨》及《聚英》共三帙，一切以《素》《難》為主，而於後世之專門名家，多附述焉。其用意勤甚，少參東石戴公，既親為校正，且委諸鉛，令未齊陶君師文梓而行之。是將廣其傳於世，欲人知所師而用之，庶乎其不繆也仁者之政，類如此矣。陶君屬予言為之序，予因題數語於簡端，俾世之知此書之傳，實自二公始，而醫之果不繆也。則高子之功，何可少哉！謹序。</p>
<p><u>嘉靖丁酉仲夏九日弋陽黃易書於九潭精舍</u></p>

<h1>凡例</h1>
<p>一、《難經》節要：先取行針補瀉，次取井滎俞經合，又次及經脈，各以類相從，不拘舊經篇次。</p>
<p>一、《素問》節要：先九針，次補瀉，次諸法，次病刺，次經脈髎冗，不拘舊文篇目。</p>
<p>一、《難經》注雖多，惟滑氏本義折衷眾說，故存之。</p>
<p>一、各書有羽翼《難經》者，集註於各條下。</p>
<p>一、《難經》注與經旨未合者，竊疑之，非敢妄議前人也，亦欲求明夫理耳。</p>
<p>一、《素問》《內經》《靈樞》，舊有王冰注，議者謂其多所強解，今去之，惟錄其本文。</p>
<p>一、《素問》浩瀚，今節要立題分類，以便記誦。</p>
<p>一、前人謂《素問》篇次失序，錯簡不無。今節要或錄其全篇，或摘其一節，而類聚之。書之有圖所以彰明其義也，可圖則圖之，今置圖卷首，以備參考。</p>

<h1>九針式</h1>
<figure>
<img data-orig-src="urn:270:05603.jpg" alt="鑱針">
</figure>
<p><u>平半寸，長一寸六分，其頭大末銳，其病熱在頭身宜此。</u></p>
<figure>
<img data-orig-src="urn:270:05604.jpg" alt="員針">
</figure>
<p><u>其身員，鋒如卵形，長一寸六分，肉分氣滿宜此。</u></p>
<figure>
<img data-orig-src="urn:270:05605.jpg" alt="鍉針">
</figure>
<p><u>鋒如黍粟之銳，長三寸五分，脈氣虛少宜此。</u></p>
<figure>
<img data-orig-src="urn:270:05606.jpg" alt="鋒針">
</figure>
<p><u>刃三隅，長一寸六分，瀉熱出血。發泄痼病宜此。</u></p>
<figure>
<img data-orig-src="urn:270:05607.jpg" alt="䤵針">
</figure>
<p><u>一名鈹針，末如劍鋒，廣二寸半，長四寸，破癰腫，出膿血。</u></p>
<figure>
<img data-orig-src="urn:270:05608.jpg" alt="員利針">
</figure>
<p><u>尖如毫，且員且利，中身微大，長一寸六分，調陰陽，去暴痹。</u></p>
<figure>
<img data-orig-src="urn:270:05609.jpg" alt="毫針">
</figure>
<p><u>法象毫尖，如蚊虻喙，長三寸六分，調經絡，去疾病。</u></p>
<figure>
<img data-orig-src="urn:270:05610.jpg" alt="長針">
</figure>
<p><u>鋒如利，長七寸，痹深居骨解腰脊節奏之間者。</u></p>
<figure>
<img data-orig-src="urn:270:05611.jpg" alt="燔針">
</figure>
<p><u>一名焠針。長四寸，風虛合於骨解皮膚之間者。</u></p>

<h1>卷一</h1>

<h2>難經</h2>

<h3>一、補瀉</h3>
<p>七十八難曰：針有補瀉，何謂也？然補瀉之法，非必呼吸出內針也。</p>
<p>紀氏曰：呼盡而內針，吸而引針者為補。吸則內針，呼盡出針為瀉。此言補瀉之時，非必呼吸出內而已。</p>
<p>然知為針者信其左，不知為針者信其右。</p>
<p>紀氏曰：然知為針信其左者，以左調右，有餘不足，補瀉於滎俞也。不知為針者信其右，但一心用針，不知以左調右也。</p>
<p>當刺之時，先以左手壓按所針滎俞之處，彈而努之，爪而下之，其氣之來，如動脈之狀，順針而刺之，得氣。因推而內之，是謂補。動而伸之，是謂瀉。不得氣，乃與男外女內。不得氣，是謂十死，不治也。</p>
<p>滑氏曰：彈而努之，努讀作怒；爪而下之，掏之稍重，皆欲致其氣之至也。氣至指下，如動脈之狀，乃乘其至而刺之順，猶循也乘也，停針待氣，氣至針動，是得氣也。因推針而內之，是謂補。動針而伸之，是謂瀉。此越人心法，非呼吸出內也，是固然也。若停針候氣，久而不至，乃與男子則淺其針而候之衛氣之分。女子則深其針而候之榮氣之分。如此而又不得氣，是謂其病終不可治也。篇中前後二氣字不同，不可不辨。前言氣之來如動脈之狀，未刺之前左手所候之氣也。後言得氣不得氣，針下所候之氣也，此自兩節。周仲立乃云：凡候氣左手宜略重，候之不得，乃與男則少輕其手於衛氣之分以候之，女則重其手於榮氣之分以候之。如此則既無前後之分，又昧停針待氣之道，尚何所據為補瀉耶。</p>
<p>六十九難曰：經言虛者補之，實者瀉之，不虛不實，以經取之。何謂也？然虛者補其母，實者瀉其子，當先補之，然後瀉之，不虛不實，以經取之。是正經自病，不中他邪也。當自取其經，故言以經取之。</p>
<p>滑氏曰：《靈樞》第十篇載：十二經皆有盛則瀉之，虛則補之，不盛不虛，以經取之。虛者補其母，實者瀉其子，子能令母實，母能令子虛。假令肝病虛，即補厥陰之合，曲泉是也。實則瀉厥陰之滎，行間是也。先補後瀉，即後篇陽氣不足，陰氣有餘，當先補其陽，而後瀉其陰之意。若於此義不屬，非闕誤，則羨文也。不實不虛，以經取之者，即四十九難憂愁思慮則傷心，形寒飲冷則傷肺，恚怒氣逆則傷肝，飲食勞倦則傷脾，久坐濕地強力入水則傷腎。蓋正經之自病者也。楊氏曰：不實不虛，是諸藏不相乘也，故云自取其經。</p>
<p>七十六難曰：何謂補瀉？當補之時，何所取氣。當瀉之時，何所置氣。然當補之時，從衛取氣，當瀉之時，從榮置氣。其陽氣不足，陰氣有餘，當先補其陽，而後瀉其陰。陰氣不足，陽氣有餘，當先補其陰，而後瀉其陽。榮衛通行，此其要也。</p>
<p>滑氏曰：《靈樞》五十二篇曰：浮氣不循經者為衛氣，其精氣之行於經者為榮氣。蓋補則取浮氣之不循經者以補虛處，瀉則從榮置其氣而不用也，置、猶棄置之置。然人之病，虛實不一，補瀉之道，亦非一也。是以陽氣不足而陰氣有餘，則先補陽而後瀉陰以和之；陰氣不足而陽氣有餘，則先補陰而後瀉陽以和之。如此則榮衛自然通行矣。</p>
<p>七十五難曰：經言東方實，西方虛，瀉南方，補北方，何謂也？然金木水火土，當更相平。東方木也，西方金也，木欲實金當平之，火欲實水當平之，土欲實木當平之，金欲實火當平之，水欲實土當平之。東方肝也，則知肝實，西方肺也，則知肺虛。瀉南方火，補北方水。南方火，火者木之子也。北方水，水者木之母也。水勝火，子能令母實，母能令子虛。故瀉火補水，欲令金不得平木也。經曰：不能治其虛，何問其餘。此之謂也。</p>
<p>滑氏曰：金不得平木，不字疑衍。東方實，西方虛，瀉南方，補北方者，木金火水，欲更相平也。木火土金水之欲實，五行之貪勝而務權也。金水木火土之相平，以五行所勝而制其貪也。經曰：一臟不平，所勝平之。東方肝也，西方肺也，東方實，則知西方虛矣。若西方不虛，則東方安得而過於實耶？或瀉或補，要亦抑其甚而濟甚不足，損過就中之道也。水能勝火，子能令母實，母能令子虛。瀉南方火者，奪子之氣，使食母之有餘。補北方水者，益子之氣，使不食於母也。如此則過者退，抑者進。金得平其木，而東西二方無復偏勝偏虧之患矣。越人之意，大抵謂東方過於實，而西方之氣不足，故瀉火以抑其木，補水以濟其金，是乃使金得與木相停，故曰欲令金得平木也。若曰欲令金不得平木，則前後文義窒礙，竟說不通。使肝木不過，肺金不虛，復瀉火補水，不幾於實實虛虛耶。《八十一難》文義，正與此互相發明，九峰蔡氏謂水火金木土谷惟修，取相勝以泄其過，其意亦同。故結句云：不能治其虛，何問其餘，若為知常而不知變者之戒也。此篇大意，在肝實肺虛，瀉火補水上。或問子能令母實，母能令子虛，當瀉火補土為是。蓋子有餘則不食母之氣，母不足則不能蔭其子。瀉南方火，乃奪子之氣，使食母之有餘，補中央土，則益母之氣，使得以蔭其子也。今乃瀉火補水何歟？曰：此越人之妙，一舉而兩得之者也。且瀉火一則以奪木之氣，一則以去金之克。補水一則以益金之氣，一則以制火之光。若補土則一於助金而已，不可施於兩用，此所以不補土而補水也。或又問母能令子實，子能令母虛，五行之道也。今越人乃謂子能令母實，母能令子虛何哉？曰：是各有其說也。母能令子實，子能令母虛者，五行之生化。子能令母實，母能令子虛者，針家之予奪，固不相侔也。四明陳氏曰：仲景云木行乘金名曰橫。《內經》曰：氣有餘，則制己所勝而侮所不勝。木實金虛，是木橫而凌金，侮所不勝也。木實本以金平之，然以其氣正強而橫，金平之，則兩不相伏而戰，戰則實者亦傷，虛者亦敗。金虛本資氣於土，然其時土亦受制，未足以資之，故取水為金之子，又為木之母。於是瀉火補水，使水勝火，則火餒而取氣於木，木乃減而不復。實水為木母，此母能令子虛也。木既不實，其氣乃平。平則金免木凌，而不復虛。水為金子，此子能令母實也。所謂金不得平木，不得逕以金平其木，必瀉火補水而旁治之，使木金之氣自然兩平耳。今按陳氏此說，亦自有理。但為不之一字所纏，未免牽強費辭，不若直以不字為衍文爾。觀《八十一難》中，當知金平木一語，可見矣。王安道曰：余每讀至此，未嘗不嘆夫越人之得經旨而悼夫後世之失經旨也。先哲有言：凡讀書不可先看註解，且將經文反復而詳味之，得自家有新意。卻以註解參校，庶乎經意昭然，而不為他說所蔽。若先看註解，則被其說橫吾胸中，自家卻無新意矣。余平生佩服此訓，所益甚多。且如《難經》此篇，其言周備純正，足為萬世法，後人紛紛之論，其可憑乎？夫實則瀉之，虛則補之，此常道也。實則瀉其子，虛則補其母，亦常道也，人皆知之。今肝實肺虛，乃不瀉肝而瀉心，此則人亦知之。至於不補肺補脾而補腎，此則人不能知，惟越人知之耳。夫子能令母實，母能令子虛，以常情觀之，則曰心火實致肝木亦實，此子能令母實也。脾土虛致肺金亦虛，此母能令子虛也。心火實固由自主，脾土虛乃由肝木製之，法當瀉心補脾，則肝肺皆平矣。越人則不然。其子能令母實，子謂火，母謂木，固與常情無異。其母能令子虛，母謂水，子謂木，則與常情不同矣。故曰水者木之母也，子能令母實一句，言病因也。母能令子虛一句，言治法也。其意蓋曰：火為木之子，子助其母，使之過分而為病矣。今將何以處之，惟有補水瀉火之治而已。夫補水者何謂也？蓋水為木之母，若補水之虛，使力可勝火，火勢退而木勢亦退。此則母能虛子之義，所謂不治之治也。（此虛字，與精氣奪則虛之虛字不同。彼虛謂耗其真而致虛，此虛謂抑其過而欲虛之也）。若曰不然，則母能令子虛一句，將歸之脾肺乎！既歸於脾肺，今何不補脾乎？夫五行之道，其所畏者，畏所克耳。今火大王，水大虧，火何畏乎？惟其無畏，則愈王而莫能制。苟非滋水以求勝之，孰能勝也？水勝火三字，此越人寓意處。細觀之，勿輕忽也！雖瀉火補水並言，然其要又在補水耳。後人乃言濁瀉火，而不用補水，又曰瀉火即是補水，得不大違越人與經之意乎！若果不用補水，經不必言補北方，越人不必言補水矣。雖水不虛，而火獨暴王者，固不必補水亦可也。若先因水虛而致火王者不補水可乎？水虛火王而不補水，則藥至而暫息。藥過而復作，將積年累月，無有窮已。安能絕其根哉！雖苦寒之藥，通為抑陽扶陰，不過瀉火邪而已，終非腎藏本藥，不能滋養北方之真陰也。欲滋真陰，舍地黃、黃柏之屬不可也。且夫肝之實也，其因有二：心助肝，肝實之一因也。肺不能制肝，肝實之二因也。肺之虛也，其因亦有二。心克肺，肺虛之一因也。脾受肝克而不能生肺，肺虛之二因也。今補水而瀉火，火退則木氣削。又金不受克而制木，東方不實矣。金氣得平，又土不受克而生金，西方不虛矣。若以虛則補母言之，肺虛則當補脾，豈知肝氣正盛，剋土之深，雖每日補脾，安能敵其正盛之勢哉！縱使土能生金，金受火克，亦所得不償所失矣！此所以不補土而補水也。或疑木王補水，恐水生木而木愈王。故聞獨瀉火不補水論，忻然而從之。殊不知木已王矣，何待生乎！況水之虛，雖峻補尚不能復其本氣，安有餘力生木哉！若能生木，則能勝火矣。或又謂補水者，欲其不食於母也。不食於母，則金氣還矣。豈知火剋金，土不生金，金之虛已極，尚不能自給，水雖欲食之，何所食乎？若如此則金虛不由於火之克，土之不生，而由於水之食爾，豈理也哉！縱水不食金，金亦未必能復常也。金不得平木一句，多一不字。所以瀉火補水者，正欲使金得平木也。不字當刪去，不能治其虛，何問其餘。虛，指肺虛而言也。瀉火補水，使金得平木，正所謂能治其虛。不補土，不補金，乃瀉火補水，使金自平。此法之巧而妙者，苟不能曉此法，而不能治此虛，則不須問其他，必是無能之人矣。故曰不能治其虛，何問其餘。若夫上文所謂金木水火土更相平之義，不勞解而自明，茲故弗具也。夫越人亞聖也。論至於此，敢不斂衽，但恨說者之斁蝕，故辨之。（武按：滑氏受針法於東平高洞陽，故以針法補瀉注。豈王氏不習針，故以用藥論，而補瀉之理明矣。若經旨則針藥皆通。）</p>
<p>七十二難曰：經言能知迎隨之氣，可令調之。調氣之方，必在陰陽。何謂也？然所謂迎隨者，知榮衛之流行，經脈之往來也。隨其順逆而取之，故曰迎隨。</p>
<p>滑氏曰：迎隨之法，補瀉之道也。迎者迎而奪之，隨者隨而濟之。然必知榮衛之流行，經脈之往來，榮衛流行，經脈往來，其義一也。知之而後可以視夫病之逆順，隨其所當而為視瀉也。四明陳氏曰：迎者，迎其氣之方來而未盛也，以瀉之。隨者，隨其氣之方往來未虛也，以補之。愚按迎隨有二：有虛實迎隨，有子母迎隨。陳氏之說，虛實迎隨也。若七十九難所載，子母迎隨也。</p>
<p>調氣之方，必在陰陽。知其內外表里，隨其陰陽而調之，故曰調氣之方，必在陰陽。</p>
<p>滑氏曰：在，察也。內為陰，外為陽，表為陽，里為陰，察其病之在陰在陽而調之也。</p>
<p>楊氏曰：高氣之方，必在陰陽者。陰虛陽實，則補陰瀉陽；陰虛陰實，則補陽瀉陰；或陽並於陰。陰並於陽，或陰陽俱虛俱實，皆隨其所見而調之。謝氏曰：男外女內，表陽里陰。調陰陽之氣者，如從陽引陰，從陰引陽，陽病治陰，陰病治陽之類也。</p>
<p>七十九難曰：經言迎而奪之，安得無虛。隨而濟之，安得無實。虛之與實，若得若失。實之與虛，若有若無。何謂也？</p>
<p>滑氏曰：出《靈樞》第一篇：得，求而獲也；失，縱也、遺也。其第二篇曰：言實與虛，若有若無者，謂實者有氣，虛者無氣也。言虛與實，若得若失者，謂補者必然若有得也，瀉者怳然若有失也。即第一篇之義。</p>
<p>然迎而奪之者，瀉其子也。隨而濟之者，補其母也。假令心病瀉手心主俞，是謂迎而奪之者也。補手心主井，是謂隨而濟之者也。</p>
<p>滑氏曰：迎而奪之者瀉也，隨而濟之者補也。假令心病，心火也，土為火之子，手心主之俞太陵也，實則瀉之，是迎而奪之也。木者火之母，手心主之井中衝也，虛則補之，是隨而濟之也。迎者迎於前，隨者隨其後。此假心為例而補瀉，則雲手心主，即《靈樞》所謂少陰無俞者也，當與六十六難並觀。潔古曰：呼吸出納，亦名迎隨也。</p>
<p>所謂實之與虛者，牢濡之意也。氣來實牢者為得，濡虛者為失，故曰若得若失也。</p>
<p>滑氏曰：氣來實牢濡虛，以隨濟迎奪而為得失也。前云虛之為實，若得若失，實之與虛，若有若無，此言實之與虛，若得若失。蓋得失有無，義實相同，互舉之省文耳。</p>
<p>八十一難曰：經言有見如入，有見如出者，何謂也？然所謂有見如入者，謂左手見氣來至乃內針，針入見氣盡乃出針。是謂有見如入，有見如出也。</p>
<p>滑氏曰：所謂有見如入下，當欠有見如出四字，如讀為而，孟子書，望道而未之見。而讀為如，蓋通用也。有見而入出者，謂左手按穴，待氣來至乃下針，針入候其氣應盡而出針也。紀氏曰：針之出入，皆隨氣往來。《素問》曰：見其烏烏，見其稷稷，從見其飛，不知其誰，伏如橫努，起如發機是也。（《素問》寶命全形論文）</p>

<h3>二、補瀉相反</h3>
<p>八十一難曰：經言無實實虛虛，損不足而益有餘。是寸口脈耶，將病自有虛實耶，其損益奈何？然是病，非謂寸口脈也，謂病自有虛實也。假令肝實而肺虛，肝者木也，肺者金也，金木當更相平，當知金平木，假令肺實而肝虛微少氣，用針不補其肝而反重實其肺。故曰實實虛虛，損不足而益有餘，此者中工之所害也。</p>
<p>滑氏曰：是病二字，非誤即衍。肝實肺虛，金當平木如七十五難之說。若肺實肝虛，則當抑金而扶木也。用針者乃不補其肝，而反重實其肺，此所謂實其實而虛其虛。損不足而益有餘，殺人必矣。中工，猶云粗工也。</p>
<p>十二難曰：五臟脈已絕於內，用針者反實其外。五臟脈已絕於外，用針者反實其內。內外之絕，何以別之？然五臟脈已絕於內者，腎肝氣已絕於內也，而醫反補其心肺。五臟脈已絕於外者，其心肺脈已絕於外也，而醫反補其腎肝。陽絕補陰，陰絕補陽，是謂實實虛虛，損不足，益有餘。如此死者，醫殺之耳。</p>
<p>滑氏曰：《靈樞》第一篇曰：凡將用針者，必先診脈，視氣之劇易，乃可以治也。又第三篇曰：所謂五臟之氣已絕於內者，脈口氣內絕不至，反取外之病處，與陽經之合，有留針以致其陽氣，陽氣至則內重竭，重竭則死矣。其死也，無氣以動故靜。所謂五臟之氣已絕於外者，脈口氣外絕不至，反取其四末之輸，有留針以致其陰氣，陰氣至則陽氣反入，入則逆，逆則死矣。其死也，陰氣有餘故躁。此《靈樞》以脈口內外言陰陽也，越人以心肺腎肝內外別陰陽，其理亦猶是也。紀氏謂此篇言針法，馮氏謂合入用針補瀉之類。</p>

<h3>三、針刺淺深</h3>
<p>七十難曰：春夏刺淺，秋冬刺深者。何謂也？然春夏者，陽氣在上，人氣亦在上，故當淺取之。秋冬者，陽氣在下，人氣亦在下，故當深取之。</p>
<p>滑氏曰：春夏之時，陽氣浮而上，人之氣亦然，故刺之當淺，欲其無太過也。秋冬之時，陽氣沉而下，人之氣亦然，故刺之當深，欲其無不及也。經曰：必先歲氣，無伐天和，此之謂也。四明陳氏曰：春氣在毛，夏氣在皮，秋氣在分肉，冬氣在骨髓，是淺深之應也。</p>
<p>七十一難曰：經言刺榮無傷衛，刺衛無傷榮。何謂也？然針陽者，臥針而刺之；刺陰者，先以左手攝按所針榮俞之處，氣散乃內針。是謂刺榮無傷衛，刺衛無傷榮也。</p>
<p>滑氏曰：榮為陰，衛為陽。榮行脈中，衛行脈外，各有淺深也。用針之道亦然，針陽必臥針而刺之者，以陽氣輕浮，過之恐傷於榮也。刺陰者，先以左手按所刺之穴，良久令氣散乃內針，不然，則傷衛氣也。無毋通，禁止辭。</p>

<h3>四、先後淺深</h3>
<p>七十難曰：春夏各致一陰，秋冬各致一陽。何謂也？然春夏溫，必致一陰者，初下針沉之，至腎肝之部，得氣引持之陰也。秋冬寒，必致一陽者，初內針淺而浮之，至心肺之部，得氣推內之陽也。是謂春夏必致一陰，秋冬必致一陽。</p>
<p>滑氏曰：致取也，春夏氣溫，必致一陰者，春夏養陽之義也。初下針即沉之至腎肝之部，俟其得氣，乃引針而提之。以至於心肺之分，所謂致一陰也。秋冬氣寒，必致一陽者，秋冬養陰之義也。初內針淺而浮之，當心肺之部，俟其得氣，推針而內之，以達於腎肝之分，所謂致一陽也。此篇致陰陽之說，越人特推其理有如是者爾。凡用針補瀉，自有所宜，初不必以是相拘也。</p>

<h3>五、井滎俞經合主病</h3>
<p>六十八難曰：五臟六腑，各有井滎俞經合。皆何所主？然經言所出為井，所流為滎，所注為俞，所行為經，所入為合，井主心下滿，滎主身熱，俞主體重節痛，經主喘咳寒熱，合主逆氣而泄，此五臟六腑井滎俞經合所主病也。</p>
<p>滑氏曰：主，主治也；井，谷井之井，水源之所出也；滎，絕小水也，井之源本微，故所流尚小而為滎；俞，輸也，注也，自滎而注，乃為俞也。由俞而經過於此，乃謂之經，由經而入於所合，謂之合，合者會也。《靈樞》第一篇曰：五臟五俞，五五二十五俞，六腑六俞，六六三十六俞。（此俞字，空穴之總名。凡諸空穴，皆可以言俞）。經脈十二，絡脈十五。凡二十七氣所行，皆井滎俞經合之所繫，而所主病各不同。並主心下滿，肝木病也。足厥陰之支，從肝別貫鬲，上注肺，故井主心下滿。滎主身熱，心火病也。俞主體重節痛，脾土病也。經主喘咳寒熱，肺金病也。合主逆氣而泄，腎水病也。謝氏曰：此舉五臟之病各一端為例，余病可以類推而互取也。不言六腑者，舉臟足以該之。項氏曰：井象水之泉，滎象水之陂，俞象水之窬，經象水之流，合象水之歸，皆取水之義也。紀氏曰：井之所治，不以五臟六腑，皆主心下滿。滎之所治，不以五臟六腑，皆主身熱。俞之所治，不以五臟六腑，皆主體重節痛。經之所治，不以五臟六腑，皆主喘咳寒熱。合之所治，不以五臟六腑，皆主逆氣而泄。俱言臟不言腑者，恐未中理。</p>

<h3>六、四時井滎俞經合刺</h3>
<p>七十四難曰：經言春刺井，夏刺滎，季夏刺俞，秋刺經，冬刺合者。何謂也？然春刺井者邪在肝，夏刺滎者邪在心，季夏刺俞者邪在脾，秋刺經者邪在肺，冬刺合者邪在腎。</p>
<p>滑氏曰：滎俞之系四時者，以其邪各有所在也。</p>
<p>其肝心脾肺腎，而繫於春夏秋冬者。何謂也？然五臟一病輒有五也。假令肝病，色青者肝也，臊臭者肝也，喜酸者肝也，喜呼者肝也，喜泣者肝也。其病眾多，不可盡言也。四時有數，而並繫於春夏秋冬者也。針之要妙，在於秋毫者也。</p>
<p>滑氏曰：五臟一病，不止於五，尤眾多也。雖其眾多，而四時有數。故並繫於春夏秋冬，及井滎俞經合之屬也。用針者，必精察之，詳此篇文義，似有缺誤。今且依此解之，以俟知者。</p>

<h3>七、臟腑滎俞合皆以井為始</h3>
<p>《六十三難》曰：十變言五臟六腑滎合，皆以井為始者何也？然井者東方春也，萬物之始生，諸蚑行喘息蝟飛蠕動當生之物，莫不以春生。故歲數始於春，日數始於甲。故以井為始也。（蚑去知切，蠕音軟。）</p>
<p>滑氏曰：十二經所出之穴，皆謂之井。而以為滎俞之始者，以井主東方木，木者春也，萬物發生之始，諸蚑者行，喘者息，息謂噓吸氣也。公孫弘傳，作蚑行喙息，義尤明白。蝟者飛，蠕者動，皆蟲豸之屬。凡當生之物，皆以春而生，是以歲之數則始於春，日之數則始於甲。人之滎合則始於井也。馮氏曰：井谷井之井，泉源之所出也。四明陳氏曰：經穴之氣所在則自井始，而留滎注俞，過經入合，故以萬物及歲月日數之始為譬也。</p>

<h3>八、臟腑井滎為五六</h3>
<p>六十二難曰：臟井滎有五，腑獨有六者。何謂也？然腑者陽也，三焦行於諸陽，故置一俞，名曰原。腑有六者，亦與三焦共一氣也。</p>
<p>滑氏曰：臟之井滎有五，謂井滎俞經合也。腑之井滎有六，以三焦行於諸陽，故又置一俞而名曰原。所以腑有六者，與三焦共一氣也。虞氏曰：此篇疑有缺誤，當與六十六難參考。</p>

<h3>九、陰陽井滎木金相生不同</h3>
<p>六十四難曰：十變又言陰井木，陽井金，陰滎火，陽滎水，陰俞土，陽俞木，陰經金，陽經火，陰合水，陽合土。</p>
<p>滑氏曰：十二經起於井穴，陰井為木，故陰井木生陰滎火，陰滎火生陰俞土，陰俞土生陰經金，陰經金生陰合水。陽井為金，故陽井金生陽滎水，陽滎水生陽俞木，陽俞木生陽經火，陽經火生陽合土。</p>
<p>陰陽皆不同其意何也？然是剛柔之事也。陰井乙木，陽井庚金，陽井庚金者，乙之剛也；陰井乙木者，庚之柔也。乙為木，故言陰井木也；庚為金，故言陽井金也。余皆仿此。</p>
<p>滑氏曰：剛柔者，乙庚之相配也。十干所以自乙庚而言者，蓋諸臟腑穴，皆始於井，而陰脈之井始於乙木，陽脈之井始於庚金，故自乙庚而言剛柔之配，而其餘五行之配，皆仿此也。丁氏曰：剛柔者，謂陰井木，陽井金，庚金為剛，乙木為柔，陰滎火，陽滎水，壬水為剛，丁火為柔，陰俞土，陽俞木，甲木為剛，己土為柔。陰經金，陽經火，丙火為剛，辛金為柔。陰合水，陽合土，戊土為剛，癸水為柔。蓋五行之道，相生者母子之義，相剋相制者夫婦之類。故夫道皆剛，婦道皆柔，自然之理也。易曰：分陰分陽，迭用柔剛，其是之謂歟。</p>

<h3>十、出井入合</h3>
<p>六十五難曰：經言所出為井，所入為合，其法奈何？然所出為井，井者東方春也，萬物之始生，故言所出為井也。所入為合，合者北方冬也，陽氣入臟，故言所入為合也。</p>
<p>滑氏曰：此以經穴之流注始終言也。</p>

<h3>十一、欲刺井當刺滎</h3>
<p>七十三難曰：諸井者肌肉淺薄，氣少不足使也，刺之奈何？然諸井者木也，滎者火也，火者木之子，當刺井者，以滎瀉之。故經言補者不可以為瀉，瀉者不可以為補，此之謂也。</p>
<p>滑氏曰：諸經之井，皆在手足指梢，肌肉淺薄之處，氣少不足使為補瀉也。故設當刺井者，只瀉其滎，以井為木，滎為火，火者木之子也。詳越人此說，專為瀉井者言也，若當補井，則必補其合，故引經言：「補者不可以為瀉，瀉者不可以為補」，各有攸當也。補瀉反則病益篤，而有實實虛虛之患，可不謹哉。（武按：滑氏謂經意為瀉井而補，補井補合之言，端自瀉南方補北方意也。）</p>

<h3>十二、經脈流注</h3>
<p>二十三難曰：經脈十二，絡脈十五，何始何窮也？然經脈者，行血氣，通陰陽，以滎於身者也。其始從中焦注手太陰陽明，陽明注足陽明太陰，太陰注手少陰太陽，太陽注足太陽少陰，少陰注手心主少陽，少陽注足少陽厥陰，厥陰復還注手太陰，別絡十五，皆因其原，如環無端，轉相灌溉，朝於寸口人迎，以處百病，而決死生也。</p>
<p>滑氏曰：因者隨也，原者始也，朝猶朝會之朝，以用也。因上文經脈之尺度，而推言經絡之行度也。直行者謂之經，旁出者謂之絡，十二經有十二絡，兼陽絡陰絡脾之大絡，為十五絡也。謝氏曰：始從中焦者，蓋謂飲食入口藏於胃，其精微之化，注手太陰陽明，以次相傳，至足厥陰，厥陰復還注手太陰也。絡脈十五，皆隨十二經脈之所始，轉相灌溉，如環之無端，朝寸口人迎，以之處百病，而決死生也。寸口人迎，古法以俠喉兩旁動脈為人迎，至晉王叔和直以左手關前一分為人迎，右手關前一分為氣口，後世宗之。愚謂昔人所以取人迎氣口者，蓋人迎為足陽明胃經，受穀氣而養五臟者也。氣口為手太陰肺經，朝百脈而平權衡者也。《此事難知》云：寅手太陰肺，始於中焦，終於大指內廉出其端，卯手陽明大腸，始於手大指次指之端，終於上俠鼻孔。辰足陽明胃，始於鼻交頞中，終於入大指間出其端。已足太陰脾，始於足大指之端，終於注心中。午手少陰心，始於心中，終於小指之內出其端。未手太陽小腸，始於小指之端，終於抵鼻至目內眥，斜絡於顴。申足太陽膀胱，始於目內眥，終於小指內側出其端。酉足少陰腎，始於小指之下，終於注胸中。戌手厥陰心包，始於胸中，終於循小指次指出其端。亥手少陽三焦，始於小指次指之端終於目銳眥。子足少陽膽，始於目銳眥，終於小指次指內出其端，其支者上入大指岐骨內出其端，貫爪甲出三毛。醜足厥陰肝，始於大指聚毛之上，終於注肺中。</p>

<h3>十三、奇經八脈</h3>
<p>二十七難曰：脈有奇經八脈者，不拘於十二經何也？然有陽維，有陰維，有陽蹺，有陰蹺，有沖、有督、有任、有帶之脈。凡此八脈者，皆不拘於經，故曰奇經八脈也。</p>
<p>滑氏曰：脈有奇常，十二經者常脈也，奇經八脈，則不拘於十二經，故曰奇經。奇對正而言，猶兵家之云奇正也。虞氏曰：奇者奇零之奇，不偶之義。謂此八脈不繫於正經陰陽，無表裡配合，別道奇行，故曰奇經也。此八脈者，督脈督於後，任脈任於前，衝脈為諸陽之海，陰陽維則維絡於身，帶脈束之如帶，陽蹺得之太陽之別，陰蹺本諸少陰之別云。</p>
<p>經有十二，絡有十五，凡二十七氣，相隨上下，何獨不拘於經也？然聖人圖設溝渠，通利水道，以備不然。天雨降下，溝渠溢滿，當此之時，霶沛妄作，聖人不能復圖也，此絡脈滿溢，諸經不能拘也。</p>
<p>滑氏曰：經絡之行有常度矣，奇經八脈則不能相從也，故以聖人圖設溝渠為譬，以見絡脈滿溢，諸經不能復拘，而為此奇經也。然則奇經蓋絡脈之滿溢而為之者歟，或曰此絡脈三字。越人正指奇經而言也，既不拘於經，直謂之絡脈亦可也。此篇兩節舉八脈之名，及所以為奇經之義。</p>
<p>二十八難曰：其奇經八脈者，既不拘於十二經，皆何起何繼也？然督脈者，起於下極之俞，並於脊裡，上至風府，入屬於腦。任脈者，起於中極之下以上毛際，循腹裡，上關元，至喉咽。衝脈起於氣衝，並足陽明之經，夾臍上行，至胸中而散也。帶脈者，起於季脅，回迥身一周。陽蹺脈者起於跟中，循外踝上行，入風池。陰蹺脈者，亦起於跟中，循內踝上行至咽喉，交貫衝脈。陽維陰維者，維絡於身，溢畜不能環流灌溉諸經也，故陽維起於諸陽會也，陰維起於諸陰交也。比於聖人圖設溝渠，溝渠滿溢，流於深湖，故聖人不能拘通也，而人脈隆盛，入於八脈，而不環周。故十二經亦不能拘之，其受邪氣，畜則腫熱砭射之也。</p>
<p>滑氏曰：繼《脈經》作系，督之為言都也，為陽脈之海。所以都綱乎陽脈也，其脈起下極之俞，由會陰曆長強，循脊中行至大推穴，與手足三陽之脈交會，上至暗門，與陽維會，至百會，與太陽交會，下至鼻柱人中，與陽明交會，任脈起於中極之下曲骨穴，任者妊也，為人生養之本。衝脈起於氣衝穴，至胸中而散為陰脈之海，《內經》作並足少陰之經，按衝脈行於幽門通谷而上。皆少陰也，當從《內經》。此督任沖三脈，皆起於會陰，蓋一源而分三歧也。帶脈起於季脅下一寸八分，回身一周，猶束帶然。陽蹺脈起於足跟中申脈穴，循外踝而行。陰蹺脈亦起於跟中照海穴，循內踝而行。蹺捷也，以二脈皆起於足，故取蹺捷超越之義。陽維陰維，維絡於身，為陰陽之綱維也。陽維所發，別於金門，以陽交為郄，與手足太陽及蹺脈會於臑俞，與手足少陽會於天窌，及會肓井，與足少陽會於陽白，上本神臨泣正營腦空，下至風池，與督會於風府瘂門。此陽維之起於諸陽會也。陰維之郄曰築賓，與足太陰會於腹哀大橫，又與足太陰厥陰會於府舍期門，又與任脈會於天突廉泉，此陰維起於諸陰之交也。溢畜不能環流灌溉諸經者也，十二字當在十二經亦不能拘之之下，則於此無所間，而於彼得相從矣。其受邪氣畜云云十二字，謝氏則以為於本文上下當有缺文，然脈經無此，疑衍文也。或云當在三十七難關格不得盡其命而死矣之下，因邪在六腑而言也。</p>

<h3>十四、十五絡脈</h3>
<p>二十六難曰：經有十二，絡有十五。餘三絡者，是何等絡也？然有陽絡，有陰絡，有脾之大絡。陽絡者，陽蹺之絡也；陰絡者，陰蹺之絡也，故絡有十五焉。</p>
<p>滑氏曰：直行者謂之經，傍行者謂之絡。經猶江漢之正流，絡則沱潛之支派，每經皆有絡，十二經有十二絡。如手太陰屬肺絡大腸，手陽明屬大腸絡肺之類。今云絡有十五者，以其有陽蹺之絡，陰蹺之絡，及脾之大絡也。陽蹺陰蹺，見二十八難，謂之絡者，蓋奇經既不拘於十二經，直謂之絡亦可也。脾之大絡，名曰大包，出淵液三寸，布胸脅其動應衣，脈宗氣也。四明陳氏曰：陽蹺之絡統諸陽絡，陰蹺之絡能統諸陰絡，脾之大絡，又總統陰陽諸絡，由脾之能溉養五臟也。</p>

<h3>十五、奇經病</h3>
<p>二十九難曰：奇經之為病何如？然陽維維於陽，陰維維於陰，陰陽不能自相維，則悵然失志，溶溶不能自收持。陽維為病，苦寒熱，陰維為病，苦心痛。陰蹺為病，陽緩而陰急，陽蹺為病，陰緩而陽急，沖之為病，逆氣而裡急。督之為病，脊強而厥。任之為病，其內苦結，男子為七疝，女子為瘕聚。帶之為病，腹滿，腰溶溶若坐水中。此奇經八脈之為病也。</p>
<p>滑氏曰：此言奇經之病也，陰不能維於陰，則悵然失志，陽不能維於陽，則溶溶不能自收持。陽維行諸陽而主衛，衛為氣，氣居表，故苦寒熱。陰維行諸陰而主榮，榮為血，血屬心，故苦心痛。兩蹺脈病在陽則陽結急，在陰則陰結急，受病者急，不病者自和緩也。衝脈從關元至咽喉，故逆氣裡急。督脈行背，故脊強而厥。任脈起胞門行腹，故病苦內結，男為七疝，女為瘕聚也。帶脈回身一周，故病狀如是，溶溶、無力貌。此各以其經脈所過而言之，自二十七難至此，義實相因，最宜通玩。</p>

<h3>十六、十二經以原為俞三焦以俞為原</h3>
<p>六十六難曰：經言肺之原出於太淵，心之原出於太陵，肝之原出於太衝，脾之原出於太白，腎之原出於太谿，少陰之原出於兌骨（神門穴也，）膽之原出於丘墟，胃之原出於衝陽，三焦之原出於陽池，膀胱之原出於京骨，大腸之原出於合谷，小腸之原出於腕骨。</p>
<p>滑氏曰：肺之原太淵至腎之原太谿，見《靈樞》第一篇。其第二篇曰：肺之俞太淵；心之俞太陵；肝之俞太衝；脾之俞太白；腎之俞太谿；膀胱之俞束骨，過於京骨為原；膽之俞臨泣，過於丘墟為原；胃之俞陷谷，過於衝陽為原；三焦之俞中渚，過於陽池為原，小腸之俞後谿，過於腕骨為原；大腸之俞三間，過於合谷為原。蓋五臟陰經止以俞為原，六腑陽經既有俞，仍別有原。或曰：《靈樞》以太陵為心之原，《難經》亦然，而又別以兌骨為少陰之原，諸家針灸書，並以太陵為手厥陰心主之俞，以神門在掌後兌骨之端者，為心經所注之俞，似此不同者何也？按《靈樞》七十一篇曰：少陰無輸，心不病乎？岐伯曰：其外經病而藏不病，故獨取其經於掌後兌骨之端也，其餘脈出入屈折，其行之疾徐，皆如手少陰心主之脈行也。又第二篇曰：心出於中衝，溜於勞宮，注於太陵，行於間使，入於曲澤，手少陰也。（按中衝以下，並手心主經俞，《靈樞》直指為手少陰，而手少陰經俞，不別載也。）又《素問·繆刺篇》曰：刺手心主少陰兌骨之端各一痏立已；又氣穴篇曰：藏俞五十穴，王氏注五臟俞惟有心包經井俞之穴，而亦無心經井俞穴。又七十九難曰：假令心病瀉手心主俞，補手心主井，詳此前後各經文義，則知手少陰與心主同治也。</p>
<p>十二經皆以俞為原者何也？然五臟俞者，三焦之所行，氣之所留止也。三焦所行之俞為原者何也？然臍下腎間動氣者，人之生命也，十二經之根本也，故名曰原。三焦者，原氣之別使，主通行三氣，經歷於五臟六腑。原者三焦之尊號也，故所止輒為原。五臟六腑之有病者，皆取其原也。</p>
<p>滑氏曰：十二經皆以俞為原者，以十二經之俞皆繫於三焦所行氣所留止之處也。三焦所行之俞為原者，以臍下腎間動氣，乃人之生命，十二經之根本。三焦則為原氣之別使，主通行上中下之三氣，經歷於五臟六腑也，通行三氣。即紀氏所謂下焦稟真元之氣，即原氣也，上達至於中焦，中焦受水穀精悍之氣，化為榮衛，榮衛之氣與真元之氣通行達於上焦也，所以原為三焦之尊號。而所止輒為原，猶警蹕所至，稱行在所也。五臟六腑之有病者，皆於是而取之宜哉。拔萃云：本經原穴無經絡逆從，子母補瀉。凡刺原穴，診見動作來應而內針，吸則得氣，無令出針，停而久留，氣盡乃出，此拔原之法。王海藏曰：假令針肝經病了，於本經原穴亦針一針，如補肝經來，亦於本經原穴補一針；如瀉肝經來，亦於本經原穴瀉一針。如余經有補瀉畢，仿此例，亦補瀉各經原穴。凡此十二原，非瀉子補母之法，虛實通用。故五臟六腑有病，皆取其原。</p>
<p>六十七難曰：五臟募皆在陰而俞在陽，何謂也？然陰病行陽，陽病行陰，故令募在陰俞在陽。</p>
<p>滑氏曰：募與俞五臟空穴之總名也，在腹為陰，則謂之募，在背為陽，則為之俞，募猶募結之募，言經氣之聚於此也。俞史記扁鵲傳作輸，猶委輸之輸言經氣由此而輸於彼也。五臟募在腹，肺之募中府二穴，在胸部雲門下一寸乳上三肋間動脈陷中；心之募巨關一穴，在鳩尾下一寸；脾之募章門二穴，在季脅下直臍；肝之募期門二穴，在不容兩旁各一寸五分；腎之募京門二穴，在腰中季脅。本五臟俞在背，行足太陽之經。肺俞在第三椎下，心俞在五椎下，肝俞在九椎下，脾俞在十一椎下，腎俞在十四椎下，皆俠脊兩旁各一寸五分。陰病行陽，陽病行陰者，陰陽經絡，氣相交貫，臟腑腹背，氣相通應，所以陰病有時而行陽，陽病有時而行陰也。針法曰：從陽引陰，從陰引陽。（按經言行陽行陰，是必然者，而滑注則言有時，似或然也，似非經旨也）</p>

<h3>十七、八會刺穴</h3>
<p>四十五難曰：經言八會者何謂也？然腑會太倉，臟會季脅，筋會陽陵泉，髓會絕骨，血會鬲俞，骨會大杼，脈會太淵，氣會三焦外一筋直兩乳內也。熱病在內者，取其會之氣穴也。</p>
<p>滑氏曰：太倉一名中脘，在臍上四寸，六腑取稟於胃，故為腑會。季脅章門穴也，在大橫外直臍季肋端，為脾之募，五臟取稟於脾，故為臟會。足少陽之筋結於膝外廉，陽陵泉也，在膝下一寸外廉陷中。又膽與肝為配，肝者筋之合，故為筋會。絕骨一名陽輔，在足外踝上四寸輔骨前絕骨端如前三分，諸髓皆屬於骨，故為髓會。鬲俞在背第七椎下，去脊兩旁各一寸半，足太陽脈氣所發也。太陽多血，又血乃水之象，故為血會。大杼在項後第一椎下，去脊兩旁各一寸，太淵在掌後陷中動脈，即所謂寸口者，脈之大會也。氣會三焦外一筋直兩乳內，即膻中，為氣海者也，在玉堂下一寸六分。熱病在內者，各視其所屬而取之會也。謝氏曰：三焦當作上焦。四明陳氏曰：髓會絕骨，髓屬於腎，腎主骨，於足少陽無所關。腦為髓海，腦有枕骨穴，則當會枕骨，絕骨誤也。血會鬲俞，血者心所統，肝所藏，鬲俞在七椎下兩旁，上則心俞，下則肝俞，故為血會。骨會大杼，骨者髓所養，髓自腦下注於大杼，大杼滲入脊心，下貫尾骶，滲諸骨節，故骨節之氣，皆會於此，亦通。古益袁氏曰：人能健步，以髓會絕骨也；肩能任重，以骨會大杼也。</p>

<h3>十八、上工下工治病</h3>
<p>七十七難曰：經言上工治未病，中工治已病，何謂也？然所謂治未病者，見肝之病，則知肝當傳之於脾。故先實其脾氣，無令得受肝之邪，故曰治未病焉。中工治已病者，見肝之病，不曉相傳，但一心治肝，故曰治已病也。</p>
<p>滑氏曰：見肝之病，先實其脾，使邪無所入，治未病也，是為上工。見肝之病，一心治肝，治已病也，是為中工。《靈樞》五十五篇曰：上工刺其未生也，其次刺未盛者也，其次刺已衰者也。下工刺其方襲者也，與其形之盛者也，與其病之與脈相逆者也。故曰方其盛也，勿敢必毀傷因其衰也，事乃大昌。故曰上工治未病不治已病，此之謂也。</p>

<h1>卷二上</h1>

<h2>《靈》、《素》</h2>

<h3>一、用針方宜</h3>
<p>帝曰：醫之治病也，一病而治各不同，何也？岐伯曰：地氣使然也。故東方之域，天地之所始生也，魚鹽之地，海濱傍水，其民食魚而嗜鹼，皆安其處美其食。魚者使人熱中，鹽者勝血，故其民黑色理疏，其病皆為癰瘍，（音羊）其治宜砭石。故砭石者，亦從東方來。南方者，天地所長養之盛處也。其地下，水土弱，霧露之所聚也，其民嗜酸而食胕，其民皆致理而赤色，其病攣痹。其治宜微針，故九針亦從南方來。形樂志苦，病生於內，治之以針石。</p>

<h3>二、九針式</h3>
<p>帝曰：針之長短有數乎？岐伯對曰：一曰鑱針，取法巾針，頭大末銳，去末寸半卒，銳之長一寸六分。二曰員針，取法於絮針，筩（音同）其身而卵其鋒，針如卵形，員其末，長一寸六分。三曰鍉（音低）針，取法於黍粟之銳，長三寸半。四曰鋒針，取法於絮針，筩其身。鋒其末，刃三隅，長一寸六分。五曰鈹（音彼）針，取法於劍鋒，末如劍，廣二寸半，長四寸。六曰員利針，取法於犛，針大如犛，且員且銳，微大其末，反小其身，又曰中身微大，長一寸六分。七曰毫針，取法於毫毛，尖如蚊虻喙，長一寸六分。八曰長針，取法於綦針，鋒利身薄，長七寸。九曰大針，取法於鋒針，尖如挺，其鋒微員，針形畢矣。此九針之長短也。</p>

<h3>三、九針應天地人時以起用</h3>
<p>岐伯曰：夫聖人之起天之數也，一而九之。故以主九野，九而九之，九九八十一，以起黃鐘數焉，以針應數也。帝曰：以針應九數奈何？岐伯曰：一者天也，天者陽也，五臟之應天者肺，肺者五臟六腑之蓋也。皮者肺之合也，人之陽也，故為之治，針必大其頭而銳其末，令無得深入，而陽氣出。二者地也，人之所以應土者肉也，故為之治。針必筩其身而員其末，令毋得傷肉分，傷則氣得竭。三者人也，人之所以成生者血脈也，故為之治，針必大其身而員其末，令可以按末勿陷，以致其氣，令邪氣獨出。四者時也，時者四時八風之客於經絡之中為瘤病也，故為之治，針必筩其身而銳其末，令可以瀉熱出血，而痼病竭。五者音也，音者冬夏之分，分於子行，陰與陽別，寒與熱爭，兩氣相搏，合為癰膿者也，故為之治，針必令其末如劍鋒，可以取大膿。六者律也，律者調陰陽四時而合十二經脈，虛邪客於經絡而為暴痹者也，故為之治，針必令尖如犛，且員且銳，中身微大，以取暴氣。七者星也，星者人之七竅，邪之所客，經絡而為痛痹舍於經絡者也，故為之治，針令尖如蚊虻喙，靜以徐往，微以久留，正氣因之，真邪俱往，出針而養者也。八者風也，風者人之股肱八節也，八正之虛風，八風傷人，內舍於骨解腰脊節腠理之間，為深痹也，故為之治，針必長其身，鋒其末，可以深取遠痹。九者野也，野者人之節解皮膚之間也，淫邪流溢於身，如風水之狀，而溜不能通於機關大節者也，故為之治，針大如挺，其鋒微員，以取大氣之不能過於關節者也。一天二地，三人四時，五音六律，七星八風九野，身形亦應之，針有所宜，故曰九針。人皮應天，人肉應地，人脈應人，人筋應時，人聲應音，人陰陽合氣應律，人齒面目應星，人出入氣應風，人九竅三百六十五絡應野。故一針皮，二針肉，三針脈，四針筋，五針骨，六針調陰陽，七針應精，八針除風，九針通九竅，除三百六十五節氣，此之謂有所主也。</p>

<h3>四、九針所宜</h3>
<p>九針之宜，各有所為，長短大小，各有所施。刺熱者用鑱針，刺寒者用毫針，刺大者用鋒針，刺小者用員利針，刺癰者用鈹針。鑱針出瀉陽氣；員針者揩摩分肉間，不得傷肌肉，以瀉分氣；鍉針者主按脈勿陷，以致其氣，令邪氣勿陷；鋒針者以發痼疾；鈹針者以取大膿；員利針者以取暴氣；毫針者靜以徐往，微以久留，而癢以取痛痹；長針者可以取遠痹；大針者以瀉機關之水。病在皮膚，取以鑱針，於病所膚白勿取。病在分肉間，取以員利針，於病所，病在脈氣，少當補之者，取之鍉針於井滎分輸。病為大膿者，取以鈹針。病痹氣暴發者，取以員利針。病痹氣痛而不去者，取以毫針。病在中者，取以長針。水腫不能過關節者，取以大針。以小治小者其功小，以大治大者多害，故其以成膿血者，其惟砭石鈹針之所取也。</p>

<h3>五、五刺應五臟</h3>
<p>凡刺有五，以應五臟。一曰半刺，半刺者淺內而疾髮針，無針傷肉，如拔毛狀，以取皮氣，此肺之應也。二曰豹文刺，豹文刺者，左右前後針之，中脈為故，以取經絡之血者，此心之應也。三曰關刺，關刺者直刺左右盡筋上，以取筋痹，慎無出血，此肝之應也，或曰淵刺，一曰豈刺。四曰合谷刺，合谷刺者，左右雞足，針於分肉之間，以取肌痹，此脾之應也。五曰輸刺，輸刺者，直入直出，深內之至骨，以取骨痹，此腎之應也。</p>

<h3>六、九刺應九變</h3>
<p>凡刺有九，以應九變。一曰輸刺，輸刺者，刺諸經榮俞藏俞也。二曰遠道刺，遠道刺者，病在上取之下，刺府輸也。三曰經刺，經刺者，刺大經之結絡經分也。四曰絡刺，絡刺者，刺小絡之血脈也。五曰分刺，分刺者，刺分肉之間也。六曰大瀉刺，大瀉刺者，刺大膿以鈹針也。七曰毛刺。毛刺者，刺浮皮毛也。八曰巨刺。巨刺者，左取右，右取左。九曰焠刺。焠刺者，燔刺以取痹也。</p>

<h3>七、十二刺應十二經</h3>
<p>凡刺有十二節，以應十二經。一曰偶刺，偶刺者，以手直心若背直痛所，一刺前，一刺後，以治心痹，刺此者傍針之也。二曰報刺，報刺者，刺痛無常處也，上下行者，直內無拔針，以左手隨病所，按之乃出針，復刺之也。三曰恢刺，恢刺者，直刺傍之，舉之前後，恢筋急，以治筋痹。四曰齊刺，齊刺者，直入一，旁入二，以治寒氣小深者，或曰三刺，三刺者，以治痹氣小深者也。五曰楊刺，楊刺者，正內一，傍內四，而浮之，以治寒氣大博大者也。六曰直針刺，直針刺者，引皮乃刺之，以治寒氣之淺者也。七曰輸刺，輸刺者，直入直出，稀髮針而深之，以治氣盛而熱者也。八曰短刺，短刺者，刺骨痹稍搖而深之，置針骨所，以上下摩骨也。九曰浮刺，浮刺者，傍入而浮之，以治肌急而寒者也。十曰陰刺，陰刺者，左右率刺之，以治寒厥中寒厥足踝後少陰也。十一曰傍針刺，傍針刺者，直刺傍刺各一，以治留痹久居者也。十二曰贊刺，贊刺者，直入直出，數髮針而淺之出血，是謂治癰腫也。</p>

<h3>八、黑白肥瘦刺</h3>
<p>帝曰：願聞人之黑白肥瘦小長，各有數乎？岐伯曰：年質壯大，血氣充盈，膚革堅固，因加以邪，刺此者深而留之，此肥人也。廣肩腋，項肉薄，厚皮而黑色，唇臨臨然，其血黑以濁，其氣澀以遲，其為人也，貪於取興，刺此者深而留之，多益其數也。瘦人皮薄色少，肉廉廉然，薄唇輕言，其血氣清，易脫於氣，易損於血，刺此者淺而疾之。刺肥人者以秋冬之齊，刺瘦人者以春夏之齊。</p>

<h3>九、刺常人</h3>
<p>曰刺常人奈何？視其白黑，各為調之。其端正敦厚者，其血氣和調，刺此者無失常數也。</p>

<h3>十、刺王公大人布衣</h3>
<p>帝曰：夫王公大人，血氣之君，身體柔脆，肌肉軟弱，血氣慓悍滑利，其刺之淺深疾徐多少何如？岐伯曰：膏粱藿菽之味，何可同也！氣滑即疾出，其氣澀則出遲，氣悍則針小而入淺，氣澀則針大而入深，深則欲留，淺則欲疾，以此觀之。刺布衣者深而留之，刺大人者微以徐之，此皆因其慓悍滑利也。寒痹內熱，刺布衣以火焠之，刺大人以藥熨之。</p>

<h3>十一、刺壯士</h3>
<p>帝曰：刺壯士真骨者奈何？岐伯曰：刺壯士真骨堅肉緩節，監監然，此人重則氣澀血濁，刺此者深而留之，多益其數，勁則氣滑血清，刺此者淺而疾之。</p>

<h3>十二、刺嬰兒</h3>
<p>曰：刺嬰兒奈何？曰：嬰兒者，其肉脆血少氣弱，刺此者以毫針，淺刺而疾髮針，日再可也。</p>

<h3>十三、刺脈虛實淺深</h3>
<p>脈實者深刺之，以泄真氣，脈虛淺刺之，使精氣無得出，以養其脈，獨出其邪氣。刺陰者深而留之，刺陽者淺而疾之。脈淺者勿刺，按其脈乃刺之，無令精出，獨出其邪氣耳。脈之所居，深不見者，勿按其脈而刺之，微內針而久留之，以致其孔脈氣也。</p>

<h3>十四、十二經氣血刺</h3>
<p>夫人之常數：太陽常多血少氣，少陽常少血多氣，陽明常多氣多血，少陰常少血多氣，厥陰常多血少氣，太陰常多氣少血，此天之常數。陽明多血多氣，刺陽明出血氣，太陽多血少氣，刺太陽出血惡氣；少陽多氣少血，刺少陽出氣惡血；太陰多血少氣，刺太陰出血惡氣；厥陰多血少氣，刺厥陰出血惡氣；少陰多氣少血，刺少陰出氣惡血也。</p>

<h3>十五、手足陰陽經脈刺</h3>
<p>足陽明五臟六腑之海也，其脈大血多，氣盛壯熱。刺此者不深弗散，不留不瀉也，足陽明刺深六分，留十呼。足太陽深五分，留七呼。足少陽深四分，留五呼。足少陰深三分，留四呼。足太陰深二分，留三呼。足厥陰深一分，留二呼。手之陰陽，其受氣之道近，其氣之來疾，其刺深者。皆無過二分，其留皆無過一呼，刺而過此者則脫氣。</p>

<h3>十六、補瀉</h3>
<p>帝曰：余聞刺法，有餘瀉之，不足補之。岐伯曰：百病之生，皆有虛實，而補瀉行焉。瀉虛補實，神去其室，致邪失正，真不可定，粗之所敗，謂之夭命。補虛瀉實，神歸其室，久塞其空，謂之良工。凡用針者，隨而瀉之，迎而道之，虛則實之，滿則瀉之，菀陳則除之，邪勝則虛之。徐而疾則實，疾而徐則虛，言實與虛，若有若無。察後與先，若存若亡。為虛與實，若得若失。虛實之要，九針最妙，補瀉之時，以針為之。瀉曰必持內之，放而出之，排陽得針，邪氣得泄，按而引針，是謂內溫，血不得散，氣不得出也。補曰隨之，隨之之意，若妄之，若行若按，如蚊虻止，如留如遠，去如弦絕，令左屬右，其氣故止，外門已閉，中氣乃實。必無留血，必取誅之，刺之而氣不至，無問其數，刺之而氣至，乃去之，勿復針。針有懸布天下者五，點首共餘食，莫之知也。一曰治神，二曰知養身，三曰知毒藥，四曰制砭石大小，五曰知五臟血氣之診。五法俱立，各有所先。今末世之刺也，虛者實也，滿者泄之，此皆眾工所共知也。若夫法天則地，隨應而動，和之者若響，隨之者若影，道無鬼神，獨來獨往。帝曰：願聞其道。岐伯曰：凡刺之真，必先治神，五臟已定，九候已備，後乃存針，眾脈不見，眾凶弗聞。外內相得，無以形先，可玩往來，乃施於人。人有虛實，五虛勿近，五實勿遠，至其當發，間不容瞚，手動若務，針耀而勻，靜意視義，觀適之變，是謂冥冥。莫知其形，見其烏烏，見其稷稷，從見其飛，不知其誰。伏如橫努，起如發機。刺虛者須其實，刺實者須其虛。經氣已至，慎守勿失，深淺在志，遠近若一，如臨深淵，手如握虎，神無營於眾物。義無邪下，必正其神。小針之要，易陳而難入。粗守形，上守神，神乎神，客在門，未睹其疾，惡知其原，刺之微，在速遲。粗守關，上守機，機之動，不離其空，空中之機，清淨而微，其來不可逢，其往不可追，知機之道者，不可掛以發，不知機道叩之不發。知其往來，要與之期，粗之暗呼！妙哉工獨有之，往者為逆，來者為順，明知逆順，正行無間。迎而奪之，惡得無虛，追而濟之，惡得無實，迎之隨之，以意和之，針道畢矣。凡用針者，虛則實之，滿則泄之，菀陳則除之，邪勝則虛之。大要曰：徐而疾則實，疾而徐則虛，言實與虛，若有若無，察後與先，若存若亡，為虛與實，若得若失。虛實之要，九針最妙，補瀉之時，以針為之。瀉曰必持內之，放而出之，排陽得針，邪氣得泄，按而引針，是為內溫，血不得散氣不得出也。補曰隨之，隨之意若妄之，若行若按，如蚊虻止，如留如遠，去如弦絕，令左屬右，其氣故止。外門已閉，中氣乃實，必無留血，急取誅之。持針之道，堅者為寶，正指直刺，無針左右，神在秋毫，屬意病者，審視血脈者，刺之無殆。方刺之時，必在懸陽，及與兩衛，神屬勿去，知病存亡。血脈者在腧橫居，視之獨澄，切之獨堅。刺虛則實之，針下熱也，氣實乃熱也，滿而泄之者，針下寒也。菀陳則除之者，出惡血也。邪盛則虛之者，出針勿按。徐而疾則實者，徐出針而疾按之。疾而徐則虛者，疾出針而徐按之。言實與虛者，寒溫氣多少也。若無若有者，疾不可知也。察後與先者，知病先後也。為虛與實者，工勿失其法。若得若失者，離其法也。虛實之要，九針最妙者，為其各有所宜也。補瀉之時者，與氣開闔相合也。九針之名，各不同形者，針窮其所當補瀉也。刺實須與虛者，留針陰氣隆至，乃去針也。刺虛須與實者，陽氣隆至，針下熱，乃去針也，經氣已至，慎守勿失者，勿變更也。淺深在志者，知病之內外也，近遠如一者，深淺其候等也。如臨深淵者，不敢墜也，手如握虎者，欲其壯也，神無營於眾物者，靜志觀病人。無左右視也。義無邪下者，欲端以正也。必正其神者，欲瞻病人，目制其神，令氣易行也。所謂易陳者，易言也。難入者，難著於人也。粗守形者，守刺法也。上守神者，守人之血氣有餘不足，可補瀉也。神客者，正邪共會也。神者正氣也，客者邪氣也。在門者，邪循正氣之所出入也。未觀其疾者，先知邪正何經之疾也。惡知其原者，先知何經之病所取之處也。刺之微在數遲者，徐疾之意也。粗守關者，守四肢而不知血氣正邪之往來也。上守機者，知守氣也。機之動不離其空者，知氣之虛實，用針之徐疾也。空中之極，清淨以微者，針以得氣，密意守氣勿失也。其來不可逢者，氣盛不可補也。其往不可追者，氣虛不可瀉也。不可掛以發者，言氣易失也。扣之不發者，言不知補瀉之意也，血氣已盡而氣不下也。知其往來者，知氣之逆順盛虛也。要與之期者，知氣之可取之時也。粗之暗者，冥冥不知氣之微密也。妙哉工獨有之者，盡知針意也。往者為逆者，言氣之虛而小，小者逆也。來者為順者，言氣之平，平者順也。明知逆順，正行無問者，言知所取之處也，逆而奪之者瀉也，追而濟之者補也。所謂虛則實之者，氣口虛而當補之也。滿則泄之者，氣口盛而當瀉之也。苑陳則除之者，去血脈也。邪勝則虛之者，言諸經有盛者，皆瀉其邪也。徐而疾則實者，言徐內而疾出也，疾而徐則虛者，言疾內而徐出也。言實與虛，若有若無者，言實者有氣，虛者無氣也。察後與先，若無若存者，言氣之虛實，補瀉之先後也。察其氣之已下，與常存也。為虛與實，若得若失者，言補者必然若有得也，瀉則怳然若有失也。是故工之用針也，知氣之所在，而守其門戶，明於調氣，補瀉所在。徐疾之意，所取之處，瀉必用員。切而轉之，其氣乃行，疾而徐出，邪氣乃出。伸而逆之，搖大其穴，氣出乃疾。補必用方，外引其皮，令當其門，左引其樞，右推其膚。微旋而徐推之，必端以正，安以靜堅，心無解欲，微以留氣，下而疾出之，推其皮蓋其外門，神氣乃存。用針之要，無忘其神。瀉必用方者，以氣方盛也，以月方滿也。以日方溫也，以身方定也，以息方吸而納針，及復候其方吸而轉針，乃復候其方呼而徐引針，故曰瀉。補必用員者，員者行也，行者移也。刺必中其榮，復以吸排針也，故員與方非針也。瀉實者，氣盛乃內針，針與氣俱內，以開其門，如利其戶，針與氣俱出，精氣不傷，邪氣乃下，外門不閉，以出其實，搖大其道，如利其路，是謂大瀉。必切而出，大氣乃屈，持針叩置，以定其宜，候呼內針，氣出針入，針空四塞，精無從出，方實而疾出針，氣入針出，熱不得遠，閉塞其門，邪氣布散，精氣乃得存，動氣候時。近氣不失，遠氣乃來，是謂追之。吸則內針，無令氣忤。靜以久留，無令邪布。吸則轉針，以得氣為故，候呼引針，呼盡乃出，大氣皆出，故命曰瀉。捫而循之，切而散之，推而按之，彈而怒之，爪而下之，通而取之，外引其門，以閉其神。呼盡內針，靜以久留，以氣至為故，如待所貴，不知日暮，其氣以至，適而自護，候吸引針氣不得出，各在所處，推闔其門，令神氣存，大氣留止，故命曰補。補瀉弗失，與天地一。經氣已至，慎守勿失，淺深在志，遠近如一。如臨深淵，手如握虎，神無營於眾物。持針之道，欲端以正，安以靜，先知虛實而行疾徐。左手執針，右手循之，無與肉果，瀉欲端以正，補必閉膚，轉針導氣，邪得淫失，真氣得居。帝曰：捍皮開腠理奈何？岐伯曰：因其分肉左別其膚，微內而徐端之，適神不散，邪氣得去。知其氣所在，先得其道。稀而疏之，稍深以留，故能徐入之。大熱在上，推而下之，上者引而去之。視先痛者，常先取之，大寒在外，留而補之，入於中者，從合瀉之。上氣不足，推而揚之，下氣不足，積而從之，寒入於中，推而行之。夫實者氣入也，虛者氣出也，氣實者熱也，氣虛者寒也。入實者左手開針孔也，入虛者右手閉針孔也。形氣不足，病氣有餘，是邪勝也，急瀉之形氣有餘。病氣不足，急補之形氣不足，病氣不足，此陰陽俱不足也，不可刺，刺之則重不足，重不足則陰陽俱竭，血氣皆盡，五臟空虛，筋骨髓枯，老者絕滅，壯者不復矣。形氣有餘，病氣有餘，此謂陰陽俱有餘也，急瀉其邪，調其虛實，故曰有餘者瀉之，不足者補之。此之謂也。故曰刺不知逆順，真邪相搏，滿而補之。則陰陽四溢，腸胃充郭，肝肺內䐜，陰陽相錯。虛而瀉之，則經脈空虛，血氣竭枯，腸胃㒤闢，皮膚薄著，毛腠夭焦，予之死期。凡用針之類，在於調氣。氣積於胃，以通榮衛，各行其道。宗氣留於海，其下者經於氣衝，其直者走於息道，故厥在於足，宗氣不下，脈中之血，流而不止，弗之火調，弗能取之。散氣可收，聚氣可布。深居靜處，占神往來。閉戶塞牘，魂魄不散，專意一神，精氣之分，毋聞人聲，以收其精，必一其神。令志在針，淺而留之，微而浮之，以移其神，氣至乃休。男內女外，堅拒勿出，謹守勿內，是謂得氣。刺之而氣不至，無問其數。刺之而氣至，乃去之，勿復針。針各有所宜，各不同形，各任其所，為刺之要，氣至而有效，效之信，若風之吹雲，明乎若見蒼天，刺之道畢矣。用針者，必先察其經絡之虛實，切而循之，按而彈之。視其應動者，乃後取之而下之，六經調者，謂之不病，雖病謂之自已。一經上實下虛而不通者，此必有橫絡盛，加於大經令之不通，視而瀉之，此所謂解結也。上寒下熱，先刺其項太陽，久留之，已刺則熨項與肩胛，令熱下合乃止，此所謂推而上之者也。上熱下寒，視其脈虛而陷下於經者，取之，氣下乃止，此所謂引而下之者也。大熱篇身狂而妄見妄聞妄語，視足陽明及大絡取之，虛者補之，血而實者瀉之，因其偃臥居其頭前，以兩手四指挾按頭動脈久持之，卷而切推，下至缺盆中而復止如前，熱去乃止，此所謂推而散之者也。帝曰：余聞刺法，言有餘者瀉之，不足者補之，何謂有餘？何謂不足？岐伯曰：有餘有五，不足亦有五，帝欲問？帝曰：願盡聞之。岐伯曰：神有餘有不足，氣有餘有不足，血有餘有不足，形有餘有不足，志有餘有不足，凡此十者，其氣不等也。帝曰：人有精氣津液，四支九竅，五臟十六部，三百六十五節，乃生百病，百病之生，皆有虛實。今夫子乃言有餘有五，不足亦有五，何以生之乎？岐伯曰：皆生於五臟也。夫心藏神，肺藏氣，肝藏血，脾藏肉，腎藏志，而此成形，志意通，內連骨髓，而成身形五臟。五臟之道，皆出於經隧，以行血氣，血氣不和，百病乃變化而生，是故守經隧焉。帝曰：神有餘不足何如？岐伯曰：神有餘則笑不休，神不足則悲。血氣未並，五臟安定，邪客於形，灑淅起於毫毛未入於經絡也，故命曰神之微。帝曰：補瀉奈何？岐伯曰：神有餘則瀉其小絡之血，出血勿之深斥，無中其大經，神氣乃平。神不足視其虛絡，按而致之，刺而利之，無出其血，無泄其氣，以通其經，神氣乃平。帝曰：刺，微奈何？岐伯曰：按摩勿釋，著針勿斥，移氣於不足，神氣乃得復。帝曰：善！氣有餘不足奈何？氣有餘則喘咳上氣，不足則息利少氣，血氣不並。五臟安定，皮膚微病，命曰白氣微泄。帝曰：補瀉奈何？岐伯曰：氣有餘則瀉其經隧，無傷其經，無出其血，無泄其氣。不足則補其經隧，無出其氣。帝曰：刺微奈何？岐伯曰：按摩勿釋，出針視之，曰我將深之，適人必革，精氣自伏，邪氣散亂，無所休息，氣泄腠理，真氣乃相得。帝曰：善，血有餘不足奈何？岐伯曰：血有餘則怒，不足則恐，血氣未並，五臟安定，孫絡水溢，則經有流血。帝曰：補瀉奈何？岐伯曰：血有餘則瀉其盛經，出其血。不足則視其虛經，針其脈中，久留而視脈大疾，出其針，無令血泄。帝曰：刺留血奈何？岐伯曰：視其血絡，刺出其血，無令惡血得入於經，以成其疾。帝曰：善！形有餘不足奈何？岐伯曰：形有餘則腹脹，涇溲不利。不足則四支不用，血氣未並，五臟安定，肌肉蠕動，命曰微風。帝曰：補瀉奈何？岐伯曰：形有餘則瀉其陽經，不足則補其陽絡。帝曰：微刺奈何？岐伯曰：取分肉間，無中其經，無傷其絡，衛氣得復，邪氣乃索。帝曰：善！志有餘不足奈何？岐伯曰：志有餘則腹脹飧泄，不足則厥，血氣未並，五臟安定，骨節有動，帝曰：補瀉奈何？岐伯曰：志有餘則瀉，然筋血者，不足則補其復留。帝曰：刺未並奈何？岐伯曰：即取之，無中其經邪所，乃能立虛。血清氣濁，疾瀉之則氣竭。血濁氣澀，疾瀉之則經可通。</p>

<h3>十七、刺胸腹</h3>
<p>刺胸腹者，必以布𢅎著之乃從單布上刺，刺之不愈復刺。</p>

<h3>十八、標本</h3>
<p>先病而後逆者治其本。先逆而後病者治其本，先寒而後生病者治其本，先病而後生寒者治其本，先熱而後生病者治其本，先泄而後生他病者治其本，必且調之，乃治其他病。先病而後中滿者治其標，先病而後泄者治其本，先中滿而後煩心者治其本，人有客氣，有同氣。大小便不利治其標，大小便利治其本。病發而有餘，本而標之，先治其本，後治其標。病發而不足，標而本之，先治其標，後治其本。謹詳察間甚，以意調之，間者並行，甚為獨行。先大小便不利而後生他病者，治其本也。</p>

<h3>十九、針灸手</h3>
<p>明目者可使視色，聰耳者可使聽音，建辭疾語者可使傳論。語徐而安靜，手巧而心審諦者，可使行針艾，理血氣而調諸逆順，察陰陽而兼諸方。緩節柔筋，而心和調者，可使導引行氣。疾毒言語輕人者，可使唾癰呪病。爪苦手毒，為事善傷者，可使按積抑痹，各得其能，方乃可行，其名乃彰。不得其人，其功不成其師無名，故曰得其人乃言，非其人弗傳，此之謂也。手毒者可使按龜，置龜於器下，而按其上，五十日而死矣。手甘者，復生如故也。</p>

<h3>二十、刺宜從時</h3>
<p>凡刺之法，必候日月星辰，四時八正之氣，氣定乃刺之。是故天溫日明，則人血淖澤而衛氣浮，故血易瀉，氣易行。天寒日陰，則人血凝泣而衛氣沉，月始生則血氣始精，衛氣始行，月郭滿則血氣實，肌肉堅；月郭空則肌肉減，經絡虛，衛氣去，形獨居，是以因天時而調血氣也，是以天寒無刺，天溫無凝，月生無瀉，月滿無補，月郭空無治，是謂得時而調之也。因天之時，盛虛之時，移光定位，正時而待之，故曰月空而瀉，是謂藏虛；月滿而補，血氣揚波，絡有留血，命曰重實；月郭空而治，是謂亂經。陰陽相錯，真邪不別，沉以留止，外虛內亂，淫邪乃起。帝曰：星辰八正何候？岐伯曰：星辰者，所以候日月之行也；八正者，所以候八風虛邪以時至者也；四時者，所以分春夏秋冬之氣所在以調之也。八正之虛邪，避之勿犯也。是故春氣在經脈，夏氣在孫絡，長夏氣在肌肉，秋氣在皮膚，冬氣在骨髓中。春者天氣始開，地氣始泄，凍解冰釋，水道經通，故人氣在脈。夏者經滿氣溢，孫絡受血，皮膚充實。長夏者經絡皆盛，內溢肌中。秋者天氣始收，腠理閉塞，皮膚引急。冬者蓋藏，血氣在中，內著骨髓，通於五臟。是故邪氣者，常隨四時之氣血而入客也。故用針之服者必有法，則上視天光，下司八正，以避奇邪，而觀百姓，審於虛實，毋犯其邪。是得天之露，遇歲之虛，救而不勝，反受其殃。故曰必知天忌，乃言針意。春刺散俞，及與分理，血出而止，甚者傳氣，間者環也。夏刺絡俞，見血而止，盡氣閉環，痛病必下，秋刺皮膚，循理上下，同法神變而止。冬刺俞竅於分理，甚者直下，間者散下。春夏秋冬，各有所刺，法其所在。春者木始治，肝氣始生，其風病急，經脈常深，其氣不能深入，故取絡脈分肉間。夏者火始治，心氣始強，脈瘦氣弱，陽氣溜溢，熱董分腠，內至於經，故取盛經，分腠絕膚，而病去者，邪氣淺也。所謂盛經，陽脈也。秋者金始治，肺將收殺，金得勝火，陽氣在合，故陰氣初勝，濕氣及體，陰氣未盛，未能深入，故取俞以瀉陰邪，取合以虛陽邪，陽氣始衰，故取於合。冬者水始治，腎方閉，陽氣衰少，陰氣堅盛，巨陽伏沉，陽脈乃去，故取井以下陰逆，取滎以實陽氣，故曰冬取井滎，春不鼽衄。正月二月三月，人氣在左，無刺左足之陽；四月五月六月，人氣在右，無刺右足之陽；七月八月九月，人氣在右，無刺右足之陰；十月十一月十二月，人氣在左，無刺左足之陰。甲乙日自乘無刺頭，無發蒙於耳內；丙丁日自乘無振挨於肩喉廉泉；戊己日乘四季，無刺足去爪瀉水；庚申日自乘無刺關骨於股膝；壬癸日自乘無刺足脛。隨日之長短，各以為紀而刺之，謹候其時，病可與期。失時反候者，百病不治。故曰：刺實者，刺其來也；刺虛者，刺其去也。此言氣存亡之時，以候虛實而刺則之，候氣之所在而刺之，是謂逢時。病在於三陽，必候其氣在於陽而刺之；病在三陰，必候其氣在於陰而刺之。</p>

<h3>二十一、五奪不可瀉</h3>
<p>形肉已脫，一奪也；大脫血之後，是二奪也；大汗出之後，是三奪也；大泄之後，是四奪也；新產大血之後，是五奪也；此皆不可瀉。</p>

<h3>二十二、刺逆四時</h3>
<p>春刺夏分，脈亂氣微，八淫骨髓，病不能愈，又且少氣。春刺秋分，筋攣逆氣，環為咳嗽，病不愈，令人時驚，又且哭。春刺冬分，邪氣著藏，令人脹，病不愈，又且欲言語。夏刺春分，病不愈，令人懈惰。夏刺秋分，病不愈，令人慾無言，惕惕如人將捕之。夏刺冬分，病不愈，令人少氣，時欲怒。秋刺春分，病不已，令人惕然欲有所為，起而忘之。秋刺夏分，病不已，令人益嗜臥，又且善夢。秋刺冬分，病不已，令人淅淅時寒。冬刺春分，病不已，令人慾臥不能眠，眠而有見。冬刺夏分，病不愈，令人上氣，發為諸痹。冬刺秋分，病不已，令人善渴。春刺絡脈，血氣外溢，令人少氣。春刺肌肉，血氣環逆，令人上氣。春刺筋骨，血氣內著，令人腹脹。夏刺經脈，血氣乃竭，令人解亦。夏刺肌肉，血氣內卻，令人善悲。夏刺筋骨，血氣上逆，令人善怒。秋刺經脈，血氣上逆，令人善忘。秋刺絡脈，氣不外行，令人臥不欲動。秋刺筋骨，血氣內散，令人寒慄。冬刺經脈，血氣皆脫，令人目不明。冬刺絡脈，內氣外泄，留為大痹。冬刺肌肉，陽氣竭絕令人善忘。凡此四時刺者，大逆之病，不可不從也。反之，則生亂氣相淫病焉。</p>

<h3>二十三、刺避</h3>
<p>凡刺胸腹者，必避五臟。中心者遠死，其動為噫；中肝者五日死，其動為語；中脾者十日死，其動為吞；中腎者六日死，其動為嚏；中肺者三日死，其動為咳；中膽者一日半死，其動為嘔；中鬲者皆為傷中，其病雖愈，不過一歲必死。刺避五藏者，知逆從也。所謂從者，鬲與脾腎之處，不知者反之。刺跗上中大脈，血出不止死；刺面上中溜脈，不幸為盲；刺頭中腦戶入腦立死；刺舌下中大脈太過，血出不止為喑；刺足下布絡中脈，血不出為腫；刺郄（委中穴）中大脈令人僕脫色；刺氣衝中脈，血不出為腫，鼠僕刺脊間，中髓為傴；刺乳上中乳房為腫根蝕；刺缺盆中內陷氣泄，令人喘咳逆；刺手魚腹中陷為腫。無刺大醉，令人氣亂；無刺大怒，令人氣逆。無刺大勞人，無刺新飽人，無刺大渴人。病有脅下道二，二歲不已，名曰息積。此不妨於食，不可灸刺。毋損不足者，身贏瘦，毋用饞石也。刺陰股中大脈，血出不止死；刺客主人內陷中脈，為內漏為聾；刺膝臏出液為跛；刺臂太陰脈出血多立死；刺足少陰脈重虛，出血為舌難以言；刺膺中陷中肺為喘逆仰息。刺跗中內陷氣歸之不得屈伸；刺陰股下三寸內陷，令人遺溺；刺腋下脅間內陷令人咳；刺小腹中膀胱溺出，令人小腹滿；刺腨腸內陷為腫；刺匡上陷骨中脈為漏為盲；刺關節中液出不得屈伸。無刺熇熇之熱，無刺渾渾之脈，無刺洒洒之汗，無刺病與脈相逆者。窺門而刺之者死於家中，入門而刺之者死於堂上。新內勿刺，已刺勿內；已醉勿刺，已刺勿醉；新怒勿刺，已刺勿怒；新勞勿刺，已刺勿勞；已飽勿刺，已刺勿飽；已飢勿刺，已刺勿飢；已渴勿刺，已刺勿渴。乘車來者臥而休之，如食頃乃刺之；出行來者坐而休之，如行十里頃乃刺之；大驚大恐，必定其氣乃刺之。</p>

<h3>二十四、禁太過不及</h3>
<p>病淺針深，內傷良肉，皮膚為癰。病深針淺，病氣不瀉，反為大膿。病小針大，氣泄太甚，疾反為害。病大針小，氣不泄瀉，亦復為敗。失針之宜大者瀉，小者不移。病有浮沉，刺有淺深，各至其理，無過其道。過之則肉傷，不及則生外壅，壅則邪從之。淺深不得，反為大賊內動五臟，後生大病。故曰：病有在毫毛腠理者，有在肌肉者，有在脈者，有在筋者，有在骨者，有在髓者。是故刺毫毛腠理無傷皮，皮傷則內動肺，肺動則秋病瘟瘧，沂（音素）沂然寒慄。刺皮無傷肉，肉傷則內動脾，脾動則七十二日四季之月病腹脹煩不嗜食。刺肉無傷脈，脈傷則內動心，心動則夏病心痛。刺脈無傷筋，筋傷則內動肝，肝動則春病熱而筋馳。刺筋無傷骨，骨傷則內動腎，腎動則冬病脹腰痛。刺骨無傷髓，髓傷則消爍，胻酸解亦，然不去矣。刺骨無傷筋者，針至筋而去，不及骨也。刺筋無傷肉者，至肉而去，不及筋也。刺脈無傷肉者，至脈而去不及肉也。刺脈無傷皮者，至皮而去，不及脈也。所謂刺皮無傷肉者，病在皮中，針入皮中，無傷肉也。刺肉無傷筋者，過肉中筋也。刺筋無傷骨者，過筋中骨也。此謂之久也。（久疑作失）夫氣之在脈也，邪氣在上，濁氣在中，清氣在下。故針陷脈則邪氣出，針中脈則濁氣出，針太深則邪氣反沉病益。故曰皮肉筋脈，各有所宜，各不同形，各以任其所宜。無實實，無虛虛，損不足而益有餘，是謂病甚病益。其取五脈者死，取三脈者恇，奪陰者死，奪陽者狂，針害華矣。</p>

<h3>二十五、五節刺</h3>
<p>振埃者刺外經去陽病，陰氣大逆，上滿於胸中，憤瞋息肩。大氣逆上，喘喝坐伏，病惡埃煙，餳不得息，取之天容。其咳上氣，窮詘胸痛者，取之廉泉。取天容者，無過一里；取廉泉者，血變而止。發蒙者耳無所聞，目無所見，刺腑輸，去腑病，刺此必於日中刺其聽宮。中其眸子，聲聞於耳，此其輸也。刺邪以手堅按其兩鼻，而疾偃其聲，必應於針。去爪者乃刺關節。肢絡腰脊者，身之大關節也。肢經者，人之管以趨翔也。莖垂者，身中之機，陰精之候，津液之道也。飲食不節，喜怒不時，津液內溢，乃下留於睪。血道不通，日大不休，俯仰不便，趨翔不能，此病滎然有水。不上不下，鍍石所取形不可匿。常不得蔽徹衣者，言盡刺諸陽之奇輸，未有常處也，是陽氣有餘，而陰氣不足。陰氣不足則內熱，陽氣有餘則外熱。內熱相搏，熱於懷炭，畏綿帛近，不可近身，又不可近席，腠理閉塞，則汗不出。舌焦唇槁，臘干嗌燥，飲食不讓美惡。於天府大杼三痏，又刺中膂以去其熱，補足手太陰以去其汗，熱去汗稀，疾於徹衣。解惑者，盡知調陰陽，補瀉有餘不足相傾移也。大風在身，血脈偏虛，虛者不足，實者有餘，輕重不得，傾側宛伏，不知東西，不知南北，乍上乍下，乍反乍覆，顛倒無常，甚於迷惑。瀉其有餘，補其不足，陰陽平復。用針若此，疾於解惑。</p>

<h3>二十六、五臟病刺</h3>
<p>肝病者兩脅下滿引小腹，令人善怒，虛則目䀮䀮無所見，耳無所聞，善恐，如人將捕之。取其經，厥陰與少陽氣逆則頭痛耳聾不聰，取血者，心病者胸中痛，脅支滿，脅下痛，膺背肩甲間痛，臂內痛，虛則胸腹大，脅下與腰相引而痛。取其經，少陰太陽舌下血者，其變病刺郄中血者。脾病者身重，善飢肉痿，足不收行，善瘈腳下痛，虛則腹滿腸鳴，飧泄食不化。取其經太陽陽明少陰血者。肺病者喘咳逆氣，肩背痛，汗出尻冷，陰股膝脾腨胻足皆痛，虛則少氣不能報息，耳聾嗌乾。取其經，太陰足太陽之外，厥陰內血者。腎病者腹大脛腫，喘咳身重，寢，汗出憎風，虛則胸中痛，大腹小腹痛，清厥意不樂。取其經，少陰太陽血者。太陽臟獨至，厥喘虛氣逆，是陰不足，陽有餘也，表裡俱當瀉，取之下俞。陽明臟獨至，是陽氣重並也當瀉陽補陰，取下俞。少陽臟獨至，是厥氣也，蹺前卒大。取之下俞，少陽獨至者，一陽之過也。太陰臟搏者，用心省真，五脈氣少，胃氣不平，三陰也，宜治其下俞。補陽瀉陰，一陽獨嘯，少陽厥也，陽並與上，四肢爭張，氣滿於腎。宜治其經絡，瀉陽補陰，一陰至厥陰之治也。真虛㾓心，厥氣留薄，發為自汗，調食和藥，治在下俞。五臟有疾，當取十二原。十二原者，五臟之所稟，三百六十五節氣味也。五臟有疾也，應出十二原。十二原各有所出，明知其原，觀其應而知五臟之害。陽中之少陰肺也，其原出於太淵，太淵二，陽中之太陽心也，其原出於大陵，大陵二。陰中之少陽肝也。其原出於太衝，太衝二。陰中之至陰脾也，其原出於太白，太白二。陰中之太陰腎也，其原出於太谿，太谿二，膏之原出於鳩尾，鳩尾一，盲之原出於脖胦，脖胦一。凡此十二原者，主治五臟六腑之有疾者也。</p>

<h3>二十七、刺弊</h3>
<p>脈氣盛而血虛者，刺之則脫氣，脫氣則僕。血氣俱盛而陰氣多者，其血滑，刺之則射陽氣。蓄積久留而不瀉者，其血黑以濁，故不能射。新飲而液滲於絡，而未合和於血也，故血出而汁別焉。其不新飲者，身中有水，久則為腫。陰氣積於陽，其氣因於絡，故刺之血未出，而氣先行故腫。陰陽之氣，其新相得，而未和合，因而瀉之，則陰陽俱脫，表裡相離。故脫色而蒼蒼然，刺之血出多。色不變煩悗者，刺絡而虛經，虛經之屬於陰者，陰脫故煩悶。陰陽相得而合為痹者，此為內溢於經，外注於絡。如是者陰陽俱有餘，雖多出血，而弗能虛也。帝曰：相之奈何？曰：血脈者盛，堅橫以赤。上下無常處，小者如針，大者如筋，則而瀉之萬全也。故無失數矣。失數而反。各如其度。帝曰：針入而肉著者何也？曰：熱氣因於針，則針熱，熱則著於針，故堅焉。妄用砭石，後遺身咎，此冶之二失也。窺門而刺之者死於家中，入門而刺之者死於堂上。</p>

<h3>二十八、血氣不同形</h3>
<p>帝曰：余聞九針於夫子，而行之於百姓，百姓之血氣，各不同形，或神動而氣先針行，或氣與針相逢，或針以出氣獨行，或數刺乃知，或髮針而氣逆，或數刺病益劇。凡此六者，各不同形，願聞其方。岐伯曰：重陽之人，其神易動，其氣易往也。重陽之人，熇熇高高，言語善疾，舉足善高，心肺之臟氣有餘，陽氣滑盛而揚，故神動而氣先行。重陽之人，而神不先行者，此人頗有陰者也。多陽者多喜，多陰者多怒，數怒者易解，故曰頗有陰。其陰陽之離合難，故其神不能先行。陰陽和調，而血氣淖澤滑利，故針入而氣出疾，而相逢也。其陰氣多而陽氣少，陰氣沉而陽氣浮者內臟，故針已出，氣乃隨其後，故獨行也。人之多陰而少陽其氣沉，而氣往難，故數刺乃知也。針入而氣逆者，其氣逆與其數刺病益甚者，非陰陽之氣浮沉之勢也。此皆粗工之所敗，工之所失，其形氣無過焉。</p>

<h3>二十九、十二絡繆刺（繆如紕繆紀綱）</h3>
<p>帝曰：余聞繆刺，未得其意。岐伯曰：邪客於皮毛，入於孫絡，留而不去，閉塞不通，不得入於經，流溢於大絡，而生奇病也。夫邪客大絡者，左注右，右注左，上下左右，與經相干，而布於四末，其氣無常處，不入於經俞，命曰繆刺。帝曰：願聞繆刺，以左取右，以右取左奈何？其與巨刺，何以別之？曰：絡病者，其痛與經脈繆處，故命曰繆刺。邪客於足少陰之絡，令人卒心痛暴脹，胸脅支滿，無積者刺然骨之前出血，如食頃而已，左取右，右取左。病新發者，取五日已。邪客於手少陽之絡令人喉痹舌卷，口乾心煩，臂外廉痛，手不及頭，刺手中指次指爪甲上去端如韭葉各一痏，壯者立已，老者有頃已，左取右，右取左，此新病數日已。邪客於手足厥陰之絡，令人卒疝暴痛，刺足大指爪甲上與肉交者各一痏。男子立已，女子有頃已，左取右，右取左。邪客於足太陽之絡，令人頭項肩痛，刺足小指爪甲上與肉交者，各一痏立已，不已刺外踝下三痏，左取右，右取左，如食頃已。邪客於陽明之絡令人氣滿，胸中喘息，而支胠胸中熱，刺手大指次指爪甲上去端如韭葉各一痏，左取右，右取左，如食頃已。邪客於臂掌之間，不可得屈，刺其踝後，先以指按之，痛乃刺之，以月死生為數，月生一日一痏，二日二痏，十五日十五痏，十六日十四痏。邪客於足陽蹺之脈，令人目痛從內眥始，刺外踝之下半寸所各二痏，左刺右，右刺左，如行十里頃而已。人有所墮墜，惡血留內，腹中滿脹，不得前後，先飲利藥，此上傷厥陰之脈，下傷少陰之絡。刺足內踝之下然骨之前血脈。出血，刺足跗上動脈，不已，刺三毛上各一痏，見血立已，左刺右，右刺左。邪客於手陽明之絡，令人耳聾，時不聞音，刺手大指次指爪甲上去端如韭葉各一痏立聞，不已刺中指爪甲上與肉交者立聞，其不時聞者，不可刺也。耳中生風者，亦刺之如此數。左刺右，右刺左。凡痹往來無常處者，在分肉間痛而刺之，以月死生為數。用針者隨氣盛衰，以為痏數，針過其日數則脫氣，不及日數則氣不瀉，左刺右，右刺左，病已止，不已，復刺之如法。月生一日一痏，二日一痏，漸多至十五日十五痏，十六日十四痏，漸少之。邪客於足陽明之經，令人鼽衄上齒寒，刺足中趾次指爪甲上與肉交者，各一痏，左刺右，右刺左。邪客於足少陽之絡，令人脅痛不得息咳而汗出，刺足小趾次者爪甲上與肉交者各一痏，不得息立已，汗出立止，咳者溫衣飲食，一日已，左刺右，右刺左，病立已。不已，復刺如法。邪客於足少陰之絡，令人嗌痛，不可內食，無故善怒，氣上走賁上，刺足下中央之脈各三痏，凡六刺立已。左刺右，右刺左。邪客於足太陰之絡，令人腰痛引小腹控䏚，不可以仰息，刺腰尻之兩胂之上，是腰俞，以月死生為痏數，髮針立已。左刺右，右刺左。邪客於足太陽之絡，令人拘攣背急引脅而痛，刺之從項始，數脊椎俠脊疾按之應手如痛，傍刺之三痏立已。邪客於足少陽之絡，令人留於樞中，痛髀不可以舉，刺樞中以毫針，寒則久留針，以月死生為數，立已。治諸經刺之所過者，不病則繆刺之，耳聾刺手陽明，不已，刺其通脈出耳前者。齒齲刺手陽明，不已，刺其脈入齒中者立已。邪客於五臟之間，其病也，脈引而痛，時來時止，視其病繆刺之，於手足爪甲上視其脈，出其血，間一日一刺，一刺不已，五刺已。繆傳引上齒，齒唇寒痛，視其手背脈血者出之，足陽明中趾爪甲上一痏，手大指次指爪甲上一痏，立已，左取右，右取左。邪客於手足少陰太陰足陽明之絡，此五絡皆會於耳中，上絡左角，五絡俱竭，令人身脈皆動，而形無知也，其狀若屍，或曰屍厥。刺其足大趾內側爪甲上去端如韭葉後，刺足心，後刺足中趾爪甲上各一痏，後刺手大指內側去端如韭葉，後刺手心主少陰銳骨之端各一痏立已。不已，以竹管吹其兩耳，易其左角之發方一寸，燔治，飲以美酒一懷，不能飲者，灌之立已。有痛而經不痛者，繆刺之，視其皮部有血絡者，盡取之。此繆刺之數也。身形有病，九候莫病，由繆刺之。</p>

<h3>三十、經刺</h3>
<p>岐伯曰：夫邪之客於形也，必先舍於皮毛。留而不去，入於孫絡。留而不去，入於絡脈。留而不去，入於經脈。內連五臟，散於腸胃，陰腸俱盛，五臟乃傷。此邪之從皮毛而入，極於五臟之次也，如此則治其經焉。凡刺之數，先視其經脈，切而從之，審其虛實而調之。不調者經刺之。不盛不虛，以經取之。</p>

<h3>三十一、巨刺（繆刺刺絡脈巨刺刺經脈）</h3>
<p>痛在於左而右脈病者，則巨刺之。邪客於經，左盛則右病，右盛則左病，亦有移易者。左痛未已，而右脈先病，如此者必巨刺之。必中其經，非絡脈也。</p>

<h3>三十二、脈刺</h3>
<p>人迎一盛，病在足少陽，一盛而躁，病在手少陽。人迎二盛，病在足太陽，二盛而躁，病在手太陽。人迎三盛，病在足陽明，三盛而躁，病在手陽明。人迎四盛，且大且數，名曰溢陽，陰溢陽為外格。脈口一盛，病在足厥陰，一盛而躁，在手心主。脈口二盛，病在足少陰，二盛而躁，在手少陰。脈口三盛，病在足太陰，三盛而躁，在手太陰。脈口四盛，且大且數者，名曰溢陰，溢陽為內關，內關不通死不治。人迎與太陰脈口俱盛四倍以上，命曰關格，關格者與之短期。人迎一盛，瀉足少陽而補足厥陰，二瀉一補，日一取之，必切而驗之，疏取之，上氣和乃止。人迎二盛，瀉中太陽，補足少陰，二瀉一補，二日一取之，必切而驗之，疏取之，上氣和乃止。人迎三盛，瀉足陽明而補足太陰，二瀉一補，日二取之，必切而險之，疏取之，上氣和乃止。脈口一盛，瀉足厥陰而補足少陽，二補一瀉，日一取之，必切而驗之，疏而取，上氣和乃止。脈口二盛，瀉足少陰而補足太陽，二補一瀉，二日一取之，必切而驗之，疏取之，上氣和乃止。脈口三盛，瀉足太陰而補足陽明，二補一瀉，日二取之，必切而驗之，疏而取之，上氣和乃止，所以日二取之者。太陽主胃，大富於穀氣，故可日二直取之也。人迎與脈口俱盛，三倍以上，命曰陰陽俱溢。如是者不開，則血脈閉塞，氣無所行，流淫於中，五臟內傷。如是者因而灸之，則變易而為他病矣。</p>

<h3>三十三、淺深上下所宜</h3>
<p>補須一方實深取之，稀按其痏，以極出其邪氣。一方虛淺刺之，以養其脈，疾按其痏，無使邪氣得入。邪氣來也緊而疾，穀氣來也徐而和。脈實者，深刺之，以泄其氣。脈虛者，淺刺之，使精氣無得出，以養其脈，獨出其邪氣。刺諸痛者，其脈皆實。故曰從腰以上者，手太陰陽明皆主之。從腰以下者，足太陰陽明皆主之。病在上者下取之，病在下者高取之。病在頭者取之足，病在腰者取之膕。病生於頭者頭重，生於手者臂重，生於足得足重。治病者先刺其病所從生者也。春氣在毛，夏氣在皮膚，秋氣在分肉，冬氣在筋骨，刺此病各以其時為齊。故刺肥人者秋冬之齊，刺瘦人者春夏之齊。病痛陰也痛而以手按之不得者陰也，深刺之。病在上者陽也，病在下者陰也。癢者陽也，淺刺之。病先起於陰者，先治其陰而後治其陽；病先起於陽者，先治其陽而後治其陰。刺熱厥者留針反為寒，刺寒厥者留針反為熱。刺熱厥者二陰一陽，刺寒厥者二陽一陰，所謂二陰者刺二陰也，一陽者刺一陽也。久病者邪氣入深，刺此者深內而久留之，間日而後刺之。必先調其左右，去其血脈，刺道畢矣。凡刺之法，必察其形氣，形肉未脫，少氣而脈又躁，躁厥者必為繆刺之。脈之所居，深不見者刺之，微內針而久留之，以致其空脈氣也，脈淺者勿刺。按絕其脈乃刺之，無令精出，獨出其邪氣耳。所謂三刺則穀氣出者，先淺刺絕皮以出陽邪，再刺則陰邪出者，少益深，絕皮致肌肉，未入分肉間也，已入分肉之間，則穀氣出。故刺法曰：始淺刺之，以逐邪氣，而來血氣；後刺深之，以致陰氣之邪，最後刺極深之，以下穀氣，此之謂也。</p>

<h3>三十四、人身左右上下虛實不同刺</h3>
<p>天不足西北，故西北方陰也，而人右耳目不如左明也。地不滿東南，故東南方陽也，而人左手足不如右強也。東方陽也，陽者其精並於上，並於上則上明而下虛。故使耳目聰明，而手足不便也。西方陰也，陰者其精關於下，並於下則下盛而上虛，故其耳目不聰明而手足便也。故俱感於邪，其在上則右甚，在下則左甚。此天地陰陽所不能全也，故邪居之。故天有精，地有形，天有八紀，地有五里，故能為萬物之父母。清陽上天，濁陰歸地，是故天地之動靜，神明之綱紀，故能以生長收藏，終而復始。惟賢人上配天以養頭，下象地以養足，中傍人事以養五臟。天氣通於肺，地氣通於嗌，風氣通於肝，雷氣通於心，穀氣通於脾，雨氣通於腎。六經為川，腸胃為海，九竅為水注之氣，以天地為之陰陽。陽之汗以天地之雨明之，陽之氣以天地之疾風名之，暴風象雷。逆氣象陽，故治不法天之紀，不用地之理，則災害至矣。故邪風之至，疾如風雨。故善治者治皮毛，其次治肌膚，其次治筋脈，其次治六腑，其次治五臟，治五臟者，半死半生也。故天之邪氣感則害人五臟，水穀之寒熱感則害於六腑，地之濕氣感則害皮肉筋脈。故善用針者，從陰引陽，從陽引陰，以右治左，以左治右，以我知彼，以表知里，以觀過與不及之理，見微則過，用之不殆。</p>

<h3>三十五、氣血清濁淺深刺</h3>
<p>受穀氣者濁，受氣者清，清者注陰，濁者注陽。濁而清者上出於咽，清而濁者則下行，清濁相干，命曰亂氣。帝曰：夫陰清而陽濁，濁者有清，清者有濁，清濁別之奈何？岐伯曰：氣之大別，清者上注於肺，濁者下走於胃，胃之清氣，上出於口。肺之濁氣，下注於經，內積於海。帝曰：諸陽皆濁，何陽濁甚乎？岐伯曰：手太陽獨受陽之濁，手太陰獨受陰之清，其清者上走空竅，其濁者下行諸經。諸陰皆清，足太陰獨受其濁，清者其氣滑，濁者其氣澀。此氣之常也，故刺陰者深而留之，刺陽者淺而疾之，清濁相干者，以數調之。</p>

<h3>三十六、死期不可刺</h3>
<p>病發於心：一日而之肺，三日而之肝，五日而之脾，三日不已死。冬夜半，夏日中。病先發於肺，三日而之肝，一日而之脾，五日而之胃，十日不已死。冬日入，夏日出。病先發於肝，三日而之脾，五日而之胃，三日而之腎，三日不已死。冬日入，夏早食，病發於脾，一日而之胃，二日而之腎，三日而之膂膀胱，十日不已死。冬人定，夏晏食，病先發於胃，五日而之腎，三日而之膂膀胱，五日而上之心，二日不已死。冬夜半，夏日昧，病先發於腎，三日而之膂膀胱，三日而上之心，三日而之小腸，三日不已死。冬大晨，夏早晡，病先發於膀胱，五日而之腎，一日而之小腸，一日而之心，二日不已死，冬雞鳴，夏下晡。諸病以次相傳，如是者皆有死期，不可刺也，間一臟及三四臟者，乃可刺也。</p>

<h1>卷二下</h1>

<h2>一、五亂刺</h2>
<p>清氣在陰，濁氣在陽，滎氣順脈，衛氣逆行，清濁相干，亂於胸中，是謂大悗。故氣亂於心則煩心密嘿，俯首靜伏，亂於肺則俯仰喘喝，按手以呼；亂於腸胃則為霍亂；亂於臂脛則為四厥亂於頭則為厥逆。頭重眩僕。曰：五亂，刺者刺之有道乎？曰：有道以來，有道以去，審知其道，是謂身寶。曰：願聞其道。曰：氣在於心者，取之手少陰心主之俞；氣在於肺者，取之於手太陰滎，足少陰俞；氣在於腸胃者，取之足太陰；陽明不下者，取之三里；氣在於頭者，取之天柱大杼，不知取足太陽滎俞；氣在臂足，取之先去血脈後取其陽明少陽之滎俞。曰：補瀉奈何？曰：徐入徐出，謂之道氣；補瀉無形，謂之同精。是非有餘不足也，亂氣之相逆也。</p>

<h2>二、氣血盛哀</h2>
<p>足陽明之上，血氣盛則髯美長，血少氣多則髯短，故氣少血多則髯少，血氣皆少則無髯，兩吻多盡。足陽明之下，血氣盛則下毛美長至胸，血多氣少則下毛美短至臍，行則善高舉足，足趾少肉，足善寒，血少氣多則肉而善瘃，血氣皆少則無毛。有則稀枯悴，善痿厥足痹。足少陽之上，氣血盛則通髯美長，血多氣少則通髯美短，血少氣多則少髯，血氣皆少則無須，感於寒濕則善痹骨痛爪枯也。足少陽之下，血氣盛則脛毛美長。外踝肥，血多氣少則脛毛美短，外踝皮堅而厚，血少氣多則胻毛少外踝皮薄而軟，血氣皆少則無毛，外踝瘦而無肉。足太陽之上，血氣盛則眉美，眉有毫毛，血多氣少則惡眉，面多少理，血少氣多則面多肉，血氣和則美色。足太陰之下，血氣盛則跟肉滿踵堅，氣少血多則瘦跟空，血氣皆少則善轉筋，踵下痛。手陽明之上，血氣盛則髭美，血少氣多則髭惡，血氣皆少則無髭。手陽明之下，血氣盛則腋下毛美，手魚肉以溫，氣血皆少則手瘦以寒。手少陽之上，血氣盛則眉美以長，耳色美。血氣皆少則耳焦惡色。手少陽之下，血氣盛則手卷多肉以溫，血氣皆少則寒以瘦，氣少血多則瘦以多脈。手太陽之上，血氣盛則有多須。面多肉以平，血氣皆少則面瘦惡色。手太陽之下，血氣盛則掌肉充滿，血氣皆少則掌瘦以寒。曰：刺之有約乎？曰：眉美者足太陽之脈氣血多；惡眉者氣血少，其肥而澤者血氣有餘；肥而不澤者氣有餘而血不足；瘦而無澤者，氣血俱不足。審察其形氣有餘不足而調之，可以知逆順矣。曰：婦人無須者，無血氣乎？曰：衝脈任脈，皆起於胞中，上循背裡，為經絡之海。其浮而外者循腹右上行會於咽喉，別而絡唇口，血氣盛則充膚熱肉，血獨盛則澹滲皮膚生毫毛。今婦人之生，有餘於氣，不足於血，以其數脫血也。衝任之脈不滎口唇，故須不生焉。曰：士人有傷於陰，陰氣絕而不起，陰不用，然其須不去，其故何也？宦者獨去何也？曰：宦者去其宗筋，傷其衝脈，血瀉不復，皮膚內結，唇口不滎，故須不生。曰：其有天宦者，未嘗被傷，不脫於血，然其須不生，其故何也？曰：此天之所不足也，其任沖不盛，宗筋不成，有氣無血唇口不滎，故須不生。</p>

<h2>三、耐痛</h2>
<p>人之骨強筋弱，肉緩皮膚厚者耐痛，其於針石之痛火焫亦然。黑色而美骨者耐火焫，堅肉薄皮者不耐針石之痛，於火焫亦然。</p>

<h2>四、五逆</h2>
<p>帝曰：余聞刺有五逆，曰病與脈相逆。熱病脈靜，汗已出脈盛躁，是一逆也。病泄脈洪大，二逆也。著脾不移，膕肉破，身熱脈偏絕，三逆也。淫而奪形，身熱色夭然白，及後下血衃，血衃篤重，四逆也。寒熱奪形，脈堅搏，五逆也。</p>

<h2>五、三刺穀氣</h2>
<p>一刺則陽邪出，再刺則陰邪出，三刺則穀氣至。穀氣至而止，所謂穀氣至者，已補而實，已瀉而虛，故已知穀氣至也。</p>

<h2>六、熱</h2>
<p>肝熱病者，小便先黃，腹痛多臥，身熱，熱爭則狂言及驚，脅滿痛，手足躁，不得安臥，庚辛甚，甲乙大汗，氣逆則庚辛死，刺足厥陰少陽。其逆則頭痛員員，脈引沖頭也。心熱病者，先不樂數曰乃熱，熱爭則卒心痛，煩悶善嘔，頭痛面赤無汗，壬癸甚，丙丁大汗，氣逆則壬癸死，刺手少陰太陽。脾熱病者，先頭重，頰痛煩心，顏青欲嘔，身熱，熱爭則腰疼不可用俯仰，腹滿泄，兩頷痛，甲乙甚，戊己大汗，氣逆則甲乙死，刺足太陰陽明。肺熱病者，先淅然厥氣毫毛，惡風寒。舌上黃，身熱，熱爭則喘咳，痛走胸膺背，不得大息，頭痛不堪，汗出而寒，丙丁甚，戊己大汗，氣逆則甲丁死，刺手太陰陽明出血，如大豆立已。腎熱病者，先腰痛胻酸，苦渴數飲身熱，熱爭則項痛而強，胻寒且酸，足下熱，不欲言，其逆則項痛員員澹澹然，戊己甚，壬癸大汗，氣逆則戊己死，刺足少陰太陽，諸汗者，至其所勝日汗出也。肝熱病者，左頰先赤；心熱病者，顏先赤；脾熱病，鼻先赤；肺熱病者，右頰先赤；腎熱病者，頤先赤，病雖未發，見赤色者刺之，名曰治未病。熱病從部所起者，至期而已，其刺之反者，三周而已，重逆則死。諸當汗者，至其所勝日，汗大出也。諸治熱病，以飲之寒水，乃刺之，必寒衣之，居止寒處，身寒而止也。熱病先胸脅痛，手足躁，刺足少陽，補足太陰，病甚者為五十九刺。熱病始手臂痛者，刺手陽明太陰，而汗出止。熱病始於頭首者，刺項太陽而汗出止。熱病始於足脛者，刺足陽明而汗出止。熱病先身重骨痛，耳聾好冥，刺足少陰，病甚為五十九刺。熱病先眩冒而熱，胸脅滿，刺足少陰少陽。太陽之脈色滎顴骨，熱病也。榮未交，曰今且得汗，待時而已，與厥陰脈爭見者，死期不過三日。其熱病內連腎，少陽之脈色也，少陽之脈色榮頰前，熱病也，榮未交，曰今且得汗，待時而已，與少陰脈爭見者，死期不過三日。熱病氣穴三椎下間，主胸中熱；四椎下間，主鬲中熱；五椎下間，主肝熱；六椎下間，主脾熱；七椎下間，主腎熱。榮在骶也，項上三椎陷者中也，頰下逆顴為大瘕，下牙車為腹滿，顴後為脅痛，頰上鬲上也。頭上五行，行五者以泄諸陽之熱逆也。大杼、膺、俞、缺盆、背俞，此八者，以瀉胸中之熱也。氣衝、三里、巨虛、上下廉，此八者以瀉胃中之熱也。雲門、髁骨、委中、髓空，此八者，以瀉四肢之熱也。五臟俞傍五者，此十者，以瀉五臟六熱也。熱病不可刺者九，一日汗不出，大顴發赤，噦者死。二曰泄而腹滿，甚者死。三曰目不明，熱不已者死。四曰嬰兒熱而腹滿死。五曰汗不出，嘔下血者死。六曰舌本爛，熱不已者死。七曰咳而衄，汗不出，出不至足者死。八曰髓熱者死。九曰熱而痙者死。腰折瘛瘲，齒噤齦也。凡此九者，不可刺也。</p>

<h2>七、瘧</h2>
<p>足太陽之瘧，令人腰痛頭重，寒從背起，先寒後熱，熇熇暍暍然，熱止汁出難已，刺郄中出血。足少陽之瘧，令人身體解亦，寒不甚，熱不甚，惡見人，見人心惕惕然，熱多汗出甚，刺足少陽。足陽明之瘧，令人先寒，灑淅寒甚，久乃熱，熱去汗出，喜見日月光火氣，乃快然，刺足陽明跗上。足太陰之瘧，令人不樂，好太息，不嗜食，多寒熱汗出，病至則善嘔，嘔已乃衰則取之。足少陰之瘧，令人嘔吐甚，多寒熱，熱多寒少，欲閉戶牖而處，其病難已。足厥陰之瘧，令人腰痛，小腹滿，小便不利如癃狀，非癃也，數便意恐，俱氣不足，腹中悒悒，刺足厥陰。肺瘧者令人心寒，寒甚熱，熱間善驚，如有所見者，刺手太陰陽明。心瘧者令人煩心，甚欲得清水，反寒多不甚熱，刺手少陰。肝瘧者令人色蒼蒼然太息，其狀若死者，刺足陰見血。脾瘧者令人寒，腹中痛，熱則腸中鳴，鳴已汗出，刺足太陰。腎瘧者令人淅淅然腰脊痛，宛轉大便難，目眴眴然，手足寒，刺足太陽少陰。胃瘧者，令人且病也，善飢而不能食，食而支滿腹大，刺足陽明太陰橫脈出血。瘧發身方熱，刺跗上動脈，開其空，出其血，立寒。瘧方欲寒，刺手陽明太陰，足陽明太陰。瘧脈滿太急，刺背俞，用中針傍五胠俞各一，適肥瘦出其血也，瘧脈小實急，灸脛少陰，刺指井。瘧脈滿大急，刺背俞，用五胠俞，背俞各一，適行於血也。瘧脈緩大虛，便用藥，不宜用針。凡治瘧先發如食頃，乃可以治，過之則失時也，諸瘧而脈不見，刺十指間出血，血去必已。先視身之赤如小豆者，盡取之。十二瘧者，其發各不同時，察其病形，以知其何脈之病也。先其發時，如食頃而刺之，一刺則衰，二刺則知，三刺則已。不已刺舌下兩脈出血，不已刺郄中盛經出血，又刺項已下俠脊者必已。舌下兩脈者，廉泉也。刺瘧者，必先問其病之所先發者先刺之，先頭痛及重者，先刺頭上兩額兩眉間出血；先項背痛者，先刺之；先腰背痛者，先刺郄中出血；先手臂痛者，先刺手少陰陽明十指間；先足脛痠痛者，先刺中陽明十指間出血。風瘧瘧發，則汗出惡風，刺三陽經背俞之血者，胻痠痛甚，按之不可，名曰跗髓痛病，以鑱針針絕骨出血立已。身體小痛，刺至陰諸陰之井，無出血，間一日一刺。瘧不渴，間日而作，刺足太陽，渴而間日作，刺足太陽。溫瘧汗不出，為五十九刺。</p>

<h2>八、腰痛</h2>
<p>足太陽脈令人腰痛，引項脊尻背如重狀，刺其郄，中太陽正經出血，春無見血。少陽令人腰痛，如以針刺其皮中，循循然不可以俯仰，不可以顧，刺少陽成骨之端出血，成骨在膝外廉之骨獨起者，夏無見血。陽明令人腰痛，不可以顧，顧如有見者善悲，刺陽明於胻前三痏，上下和之出血，秋無見血。足少陰令人腰痛，痛引脊內廉，刺少陰，於內踝上二痏，春無見血，出血太多，不可復也。厥陰之脈令人腰痛，腰中如張弓弩弦，刺厥陰之脈，在腨踵魚腹之外，循之累累然，乃刺之，其病令人善言，嘿嘿然不慧，刺之三痏。解脈令人腰痛，痛而引肩，目䀮䀮然，時遺溲，刺解脈，在膝筋肉分間，郄外廉之橫脈出血，血變而止。解脈令人腰痛如引帶，常如折腰狀，善恐，刺解脈，在郄中結絡如黍米，刺之血射以黑，見赤血而已。同陰之脈令人腰痛，痛如小錘居其中，怫然腫，刺同陰之脈，在外踝上絕骨之端，為三痏。陽維之脈令人腰痛，痛上怫然腫，刺陽維之脈，脈與太陽合腨下間，去地一尺所，沖絡之脈令人腰痛，不可以俯仰，仰則恐僕，得之舉重傷腰衡絡絕，惡血歸之，刺之在郄陽筋之間，上郄數寸衡居為二痏出血。會陰之脈令人腰痛，痛上漯漯然汗出，汗乾令人慾飲。飲已欲走，刺直陽之脈上三痏，在蹺上郄下，五寸橫居，視其盛者出血。飛陽之脈令人腰痛，痛上怫怫然，甚則悲以恐，刺飛陽之脈，在內踝上五寸，少陰之前，與陰維之會。昌陽之脈令人腰痛，痛引膺，目䀮䀮然，甚則反折，舌卷不能言，刺二筋為二痏，在內踝上，大筋前，太陰後，上踝二寸所。散脈令人腰痛而熱，熱甚生煩，腰下如有橫木居其中，甚則遺溲，刺散脈，在膝前骨肉分間，絡外廉束脈為三痏。肉裡之脈令人腰痛，不可以咳，咳則筋縮急，刺肉裡之脈為二痏，在太陽之外，少陽絕骨之後。腰痛俠脊而痛至頭，几几然，目䀮䀮然欲僵仆，刺足太陽郄中出血。腰痛上寒，刺足太陽陽明，上熱刺足厥陰，不可以俯仰刺足少陽。中熱而喘刺足少陰，刺郄中出血。腰痛上寒不可顧，刺足陽明，上熱刺足太陰，中熱而喘，刺足少陰。大便難，刺足少陰。如折不可以俯仰，不可以舉，刺足太陽，引脊內廉，刺足少陰。腰痛引小腹控䏚，不可以仰，刺腰尻交者，兩髁胂上，以月死生為痏數。髮針立已，左取右，右取左。腰痛不可俯仰，急引陰卵，刺八髎與痛上，八髎在腰尻分間。</p>

<h2>九、周痹</h2>
<p>帝曰：周痹之在身也，上下移徙隨脈，在上下左右相應，間不容空，願聞此痛，在血脈之中耶，將在發肉之間乎？何以致是？其痛之移也，間不及下針，其慉痛之時，不及定治，而痛已止矣！何道使然？願聞其故。岐伯曰：此眾痹也，非周痹也。曰：顧聞眾痹。曰：此各在其處，更發更止，更居更起，以右應左，以左應右，非能周也，更發更休也。曰：刺之奈何？曰：刺此者，痛雖已止，必刺其處，勿令復起。曰：善！願聞周痹何如？曰：周痹者，在於血脈之中，隨脈以上，隨脈以下，不能左右，各當其所。曰：刺之奈何？曰痛從上下者，先刺其下以遏之後，刺其上以脫之。痛從下上者，先刺其上以遏之，後刺其下以脫之。帝曰：善此痛安生？何因而有名？曰：風寒濕氣，客於分肉之間，迫切而為沫，沫得寒則聚，聚則排分肉而分裂也，分裂則痛，痛則神歸之，神歸之則熱，熱則痛解，痛解則厥，厥則他痹發，發則如是。帝曰：善。余已得其意矣，此內不在臟，而外未發於皮，獨居分肉之間，真氣不能周，故命曰周痹。故刺痹者，必先切循其下之六經，視其虛實，及大絡之血，結而不通，及虛而脈陷空中者而調之，熨而通之，其瘛堅轉引而行之。帝曰：善：余已得其意矣，亦得其事也！九者經巽之理，十二經脈陰陽之病也。</p>

<h2>十、癲狂</h2>
<p>癲疾者，始生先不樂，頭重頭痛，視舉目赤，甚作極已而煩心，候之於顏，取手太陽陽明太陰，血變而止。癲疾始作而引口啼呼喘悸者，候之手陽明太陽，左強者攻其右，右強者攻其左，血變而止。癲疾始作，先反僵，因而脊痛，候之足太陽陽明、手太陽，血變而止。治癲疾常與之居，察其所當取之處，病至視之，有過者瀉之，置其血於瓢壺之中。至其發時，血獨動矣。不動灸窮骨二十壯，窮骨者骶骨也。骨癲疾者，䫲齒諸俞分肉皆滿，而骨居，汗出煩悗，嘔，多沃沫，氣下泄不治。脈癲疾者暴僕，四肢之脈皆脹而縱，脈滿，盡刺之出血，不滿灸之。挾項太陽灸帶脈於腰相去三寸，諸分肉本輸，嘔多沃沫，氣下泄不治。癲疾者，疾發如狂者死不治，狂始生，先自悲也，喜忘苦怒，善恐者，得之憂飢，治之取手太陰陽明，血變而止，及取足太陰陽明。狂始發少臥不飢，自高賢也，自辯智也，自尊貴也，善罵詈，日夜不休，治之取手陽明太陽太陰舌下少陰，視之盛者皆取之，不盛釋之也。狂言驚善笑，好歌妄行不休者，得之大恐，治之取手陽明太陽太陰。狂目妄見，耳妄聞，善呼者，少氣之所生也，治之取手太陽太陰陽明，足太陰，頭兩䫲，狂者多食，善見鬼神，善笑而不發於外者，得之有所大喜，治之取足太陰太陽陽明，後取手太陰太陽陽明。狂而新發，未應如此者，先取曲泉左右動脈，及盛者見血，有頃已，不已以法取之，灸骨骶二十壯。大熱偏身，狂而妄見妄聞妄言，視足陽明及大絡取之，虛者補之，血而實者瀉之。因其偃臥，居其頭前，以兩手四指夾按頸動脈，久持之，卷而切推，下至缺盆中而復止，如前熱去乃止，此所謂推而散之也。病在諸陽脈，且寒且熱，諸分且寒且熱，名曰狂。刺之虛脈視分盡，熱病已止。病初發歲一發不治，月一發不治，月四五發名曰癲，刺諸分諸脈，其無寒者，以針調之。</p>

<h2>十一、頭</h2>
<p>厥頭痛，面若腫，起而煩心，取之足陽明太陰。厥頭痛頭脈痛，心悲善泣，視頭動脈反盛者，刺盡去血，後調足厥陰。厥頭痛，頭貞貞頭重而痛，瀉頭上五行，行五，先取手少陰，後取足少陰。厥頭痛意善忘，按之不得，取頭面左右動脈，後取足太陰。厥陰頭項先痛，腰脊為應，先取天柱，後取足太陽。厥頭痛頭痛甚，耳前後脈湧有熱，（一云有動脈）瀉出其血，後取足少陽。真頭痛，頭痛甚，腦盡痛，手足寒至節，死不治。頭痛不可取於俞者，有所擊墮，惡血在於內，若肉傷痛未已，可則刺不可遠取也。頭痛不可刺者，大痹為惡，日作者可令少愈，不可已，頭半寒痛，先取手少陽陽明，後取足少陽陽明。</p>

<h2>十二、痿</h2>
<p>帝曰：五臟使人痿何也？岐伯曰：肺主身之皮毛，心主身之血脈，肝主身之筋膜，脾主身之肌肉，腎主身之骨髓。故肺熱葉焦，則皮毛虛，弱急薄著，則生痿躄也；心氣熱則下脈厥而上，上則下脈虛，虛則生脈痿，樞折挈脛縱，而不任地也；肝氣熱則膽泄口苦，筋膜乾，筋膜乾則筋急而攣，發為筋痿；脾氣熱則胃干而渴，肌肉不仁，發為肉痿；腎氣熱則腰脊不舉，骨枯而髓減，發為骨痿。帝曰：何以得之？曰：肺者臟之長也，為心之蓋也，有所失亡，所求不得，則發肺鳴，鳴則肺熱葉焦。故曰五臟因肺熱葉焦，發為痿躄，此之謂也！悲哀太甚，則胞絡絕，胞絡絕則陽氣內動，發則心下崩，數溲血。故本病曰，大經空虛，發為肌痹，傳為脈痿。思想無窮，所願不得，意淫於外，入房太甚，宗筋馳縱，發為筋痿、及為白淫。故《下經》曰：筋痿者生於肝，使內也。有漸於濕，以水為事，若有所留，居處相濕，肌肉濡潰，痹而不仁，發為肉痿。故《下經》曰：肉痿者，得之濕地也。有所遠行勞倦。逢大熱而渴，渴則陽氣內伐，內伐則熱舍於腎。腎水臟也，今水不勝火，則骨柘而髓虛，故足不任身，發為骨痿。故《下經》曰。骨痿者生於大熱也。帝曰：何以別之？曰：肺熱者，色白而毛敗；心熱者，色赤而絡脈溢；肝熱者，色蒼而爪枯；脾熱者，色黃而肉蠕動；腎熱者，色黑而齒槁。帝曰：如夫子言可矣，論言治痿者獨取陽明何也？岐伯曰：陽明者，五臟六腑之海，主潤宗筋，宗筋主束骨而利機關也。衝脈者，經脈之海也，主滲灌溪谷，與陽明合於宗筋。陰陽總宗筋之會，會於氣衝，而陽明為之長，皆屬於帶脈，而絡於督脈。故陽明虛，則宗筋縱，帶脈不引，故足痿不用也。治之各補其榮，而通其俞，調其虛空，和其逆順，筋脈骨肉，各以其時受月，則病已矣。帝曰：善！</p>

<h2>十三、心痛</h2>
<p>厥心痛與背相控，善瘈如從後觸其心。偃僂者，腎心痛也，先取京骨崑崙髮針不已，取然谷。厥心痛腹脹胸滿，心尤痛甚，胃心痛也，取之大都太白。厥心痛痛如以針刺其心，心痛甚者，脾心痛也，取之然谷太谿。厥心痛色蒼蒼如死狀，終日不得太息。肝心痛也，取之行間太衝。厥心痛臥若徒居，心痛間動作痛益甚，色不變，肺心痛也，取之魚際太淵。真心痛手足清至節，心痛甚，旦發夕死，夕發旦死。心痛不可刺者中有盛聚，不可取於俞。心痛引腰脊欲嘔，取足太陰；心痛腹脹，嗇嗇然大便不利，取足少陰；心痛引背不得息，刺足少陰，不已取手少陽；心痛引小腹，上下無常處，便溲難，刺足厥陰；心痛但短氣不足以息，刺手太陰。心痛當九節刺之，按已，刺按之立已，上下求之，得之立已。背與心相控而痛，所治天突十椎及上紀，上紀者胃脘也，下紀者關元也，背胸邪擊陰陽左右如此。</p>

<h2>十四、脹</h2>
<p>帝曰：脈之應於寸口如何而脹？岐伯曰：其脈大堅以澀者脹也。曰：何以知臟腑之脹也？曰：陰為臟，陽為腑。曰：夫氣之令人脹也，在於血脈之中耶，臟腑之內乎？曰：三者皆存焉，然非脹之舍也。曰：願聞脹之舍。曰：夫脹者，皆在臟腑之外，排臟腑而郭胸脅，脹皮膚，故命曰脹。曰：臟腑之在胸脅腹裡之內也，若匣匱之臟禁器也，各有次舍虛名，而同處一域之中，其氣各異，願聞其故。曰：未解其意，再問。曰：夫胸腹臟腑之郭也，膻中者，心主之宮城也；胃者，太倉也；咽喉小腸者，傳送也；胃之五竅，閭里門戶也；廉泉玉英者，津液之道也。故五臟六腑，各有畔界，其病各有形狀。營氣循脈，衛氣逆為脈脹，衛氣並脈循分為膚脹，三里而瀉，近者一下，遠者三下，無問虛實，工在疾瀉。曰：願聞脹形。曰：夫心脹者，煩心短氣，臥不安；肺脹者，虛滿而喘咳；肝脹者，脅下滿而痛引小腹；脾脹者善噦，四肢煩悗，體重不能勝衣，臥不安；腎脹腹滿引背，央央然腰髀痛；六腑脹，胃脹者，腹滿胃腕痛，鼻聞焦臭，妨於食，大便難；大腸脹者，腸鳴而痛濯濯，冬日重感於寒，則飧泄不化；小腸脹者，小腹䐜脹，引腰而痛；膀胱脹者，小腹滿而氣癃；三焦脹者，氣滿於皮膚中，輕輕然而不堅；膽脹者，脅下痛脹，口中苦善太息。凡此諸脹者，其道在一，明知逆順，針數不失。瀉虛補實，神去其室，致邪失正，真不可定，粗之所敗，謂之夭命。補虛瀉實，神歸其室，久塞其空，謂之良工。曰：脹者焉生，何因而有？曰：衛氣之在身也，常然並脈循分肉，行有逆順，陰陽相隨，乃得天和，五臟更始，四時循序，五穀乃化，然後厥氣在下，營氣留止，寒氣逆上，真邪相攻，兩氣相搏，乃合為脹也。曰：善！何以解惑？曰：合之於真，三合而得。曰：善！曰：脹論言無問虛實，工在疾瀉。近者一下，遠者三下。今有其三，而不下者，其過焉在？曰：此言陷於肉肓，而中氣穴者也，不中氣穴，則氣內閉，針不陷肓，則氣不行上越，中肉則衛氣相亂，陰陽相逐，其於脹也。當瀉不瀉，氣故不下，三而不下。必更其道，氣下乃止。不下復始，可以萬全，烏有殆者乎！其干脹也，必審其胗，當瀉則瀉，當補則補，如鼓應桴，惡有不下者乎？帝曰：膚脹鼓脹可刺邪？曰：先瀉其脹之血絡，後調其經，刺去血絡也。腹暴滿，按之不下，取太陽經絡者，胃之募也。少陰俞者，去脊椎三寸傍五，用員利針，衛氣逆而脈脹，衛氣並脈為膚脹，三里而瀉。近者一下，遠者三下，無問虛實，三里疾瀉。</p>

<h2>十五、胸脅痛</h2>
<p>胸脅痛而不得息，不得臥，上氣短氣，偏痛脈滿起，斜出尻，脈絡胸脅，支心貫鬲上肩，如天突斜下肩交十椎下。</p>

<h2>十六、大風</h2>
<p>風從外入，令人振寒，汗出頭痛，身重惡寒，治在風腑，調其陰陽，不足則補，有餘則瀉。大風頭項痛，刺風腑，風腑在上椎，大風汗出，灸噫嘻，在背下俠脊傍三寸所，厭之令病人呼噫嘻。從風增風，刺眉頭，失枕在肩上橫骨間。病風且寒且熱，炅汗了，一日數過，先刺諸分理絡脈，汗出且寒且熱，三日一刺，百日而已。</p>

<h2>十七、癘風</h2>
<p>癘風者，素刺其腫上已，刺以銳針，針其處，按出其惡氣，腫盡乃止。骨節重，鬚眉墮名大風，刺肌肉，為故汗出，百日。刺骨髓，汗出百日，凡二百日，鬚眉生而止針。</p>

<h2>十八、偏枯</h2>
<p>偏枯身偏不用而痛，言不變，志不亂，病在分腠之間。巨針取之，益其不足，損其有餘，乃可復也。痱之為病，身無痛者，四肢不收，智亂不甚，言微知可治，甚則不能言，不可治也。病先起於陽，而後入於陰，先取其陽，後取其陰，浮而取之。</p>

<h2>十九、痿厥</h2>
<p>痿厥為四末束悗，乃疾解之。日二。不仁者十日而知。無休病已止，歲以草刺鼻嚏，嚏而已。無息而疾迎引之，立已，大驚之亦可。</p>

<h2>二十、癰</h2>
<p>癰疽之生，膿血之成也，不從天下，不從地出，積微之所生也。故聖人自治於未有形也，愚者遭其已成也。膿已成，十死一生。故聖人弗使已成，而明為良方，著之竹帛。使能者踵而傳之，後世無有終時者，為其不予遭也。帝曰：其已有膿血而後遭乎？不導之以小針治乎？曰：以小治小者其功小，以大治大者多害，故其已成膿血者，其惟砭石鈹鋒之所取也。微按其癰，視氣所行。先淺刺其傍，稍內益深，還而刺之，無過三行，察其浮沉，以為淺深，已刺必熨，令熱入中日使熱內，邪氣益衰，大癰乃潰。治腐腫者，刺腐上，視癰大小深淺刺之。刺大者多血，小者深之，必端內針，為故止。癰疽不得，頃時回癰不知所，按之不應手，乍來乍已。刺手太陰傍三痏，與纓脈各二，掖癰大熱，刺足少陰，五刺而熱不止，刺手心主三，刺手太陰經絡者，大骨之會各三。暴癰筋緛，隨分而痛，魄汗不盡，胞氣不足，治在經俞。癰氣之息者，宜以針開除去之。夫氣盛血聚者，宜石而瀉之。刺腫搖針。左足應立春，其日戊寅己丑。左脅應春分，其日乙卯。左手應立夏，其日戊辰己巳。膺喉首頭應夏至，其日丙午。右手應立秋，其日戊申己未。右脅應秋分，其日辛酉。右足應立冬，其日戊戌己亥。腰尻下竅應冬至，其日壬子。六腑膈下三藏應中州，其大禁，大禁太一所在之日，及諸戊己。凡此九者，善候八正所在之處，所主左右上下。身體有癰腫者。欲治之，無以其所值之日潰治之，是謂天忌日也。</p>

<h2>二十一、鼠瘻</h2>
<p>鼠瘻之本，皆在於臟。其末上出於頸腋之間，其浮於脈中，而未內著於肌肉，而外為膿血者，易去也，請從其本，引其末，乃可衰。去而絕其寒熱，審按其道以予之，徐往徐來以去之。其小如麥者。一刺知，三刺而已。鼠瘻寒熱刺寒腑，寒腑在附膝外解營。</p>

<h2>二十二、耳鳴耳痛耳聾</h2>
<p>耳者宗筋之所聚也，胃中空則宗筋虛，虛則下溜，脈有所竭，故耳鳴。補客主人，手大指爪甲上與肉交者也。耳聾而不痛者，取足少陽。聾而痛者，取手陽明。耳聾無聞，取耳中聽宮，耳鳴取耳前動脈。耳痛不可刺者，耳中有膿。若有干耵聹，耳無聞也。耳聾取手小指次指爪甲上與肉交者，先取手，後取足。耳鳴取手中指爪甲上，左取右，右取左，先取手，後取足。耳聾取手陽明，不已，刺其通脈出耳前者。</p>

<h2>二十三、膝痛脛酸</h2>
<p>蹇膝伸不屈治其捷，坐而膝痛治其機，立而暑解治其骸關，膝痛痛及拇指治其膕，坐而膝痛如物隱者治其關，膝痛不可屈伸治其背，內連胻若折治陽明中俞髎。若別治巨陽少陰榮，淫濼脛酸，不能久立，治少陽之維，在外踝上五寸輔骨上。橫骨下為楗，俠髖為機，膝解為骸關，俠膝之骨為連骸，骸下為輔，輔上為膕，膕上為關，頭橫骨為枕。膝中痛取犢鼻，以員利針發而開之，針大如釐，刺膝無疑。</p>

<h2>二十四、齧舌齧頰齧唇重舌</h2>
<p>少陰氣至則齧舌，少陽氣至則齧頰，陽明氣至則齧唇，視主病者則補之。重舌刺舌柱，以鈹針也。</p>

<h2>二十五、欠</h2>
<p>陰氣積於下，陽氣未盡，陽引而上，陰引而下，陰陽相引，故數欠。陽氣盡，陰氣盛，則目瞑。陰氣盡，陽氣盛，則寤矣。瀉足少陰，補足太陽。腎主欠，取足少陰。</p>

<h2>二十六、噦</h2>
<p>谷入於胃，胃氣上注於肺，今有故，寒氣與新穀氣俱還於胃，新故相亂，真邪相攻，氣並相連，復出於胃故噦。補手太陰，瀉足少陽。</p>

<h2>二十七、唏噫</h2>
<p>陰氣盛而陽氣虛，陰氣疾而陽氣徐，陰氣盛而陽氣絕，故為唏。補足太陽，瀉足少陰。寒氣客於胃，厥逆從下上散，復出於胃，故為噫，補足太陰陽明。</p>

<h2>二十八、振寒</h2>
<p>寒氣客於皮膚，陰氣盛陽，氣虛，故為振寒、寒慄，補諸陽。</p>

<h2>二十九、嚲（丁可反）</h2>
<p>胃不實則諸脈虛，諸脈虛則筋脈懈惰，筋脈懈惰則行陰用事，氣不能復，故為嚲。因其所在，補肉分間。</p>

<h2>三十、嚏</h2>
<p>陽氣和利滿於心，出於鼻，故為嚏，補足太陽榮眉本。</p>

<h2>三十一、泣竭成盲</h2>
<p>泣不止則液竭，液竭則精不灌，精不灌則目無見，故命曰奪精，補天柱經俠頰項。</p>

<h2>三十二、太息</h2>
<p>憂思則心系急，急則氣約，氣約則不利，故太息以伸出之。補手少陰心主，足少陽留之也。</p>

<h2>三十三、涎下</h2>
<p>飲食入胃，胃中有熱則蟲動，蟲動則胃緩，胃緩則廉泉開，廉泉開故涎下，補足少陰。涎出者，是蛟蛔也。以手聚按，堅而持之，無令得移。以大針刺之，久持之，蟲不動，乃出針也。</p>

<h2>三十四、口目喎噼</h2>
<p>足之陽明，手之太陽，筋急則口目喎噼，眥急不能卒視，治皆如上方也。</p>

<h2>三十五、腸鳴</h2>
<p>中氣不足，溲便為之變，腸為之苦鳴，下氣不足，則為痿厥心悗，補足外踝下留之。</p>

<h2>三十六、目眩頭傾</h2>
<p>上氣不足，腦為之不滿，耳為之苦鳴，頭為之苦傾，補足外踝下留之。</p>

<h2>三十七、喉痹</h2>
<p>喉痹不能言，取足陽明，能言取手陽明。厥氣走喉而不能言，手足清，大便不利，取足少陰。嗌乾口中熱如膠，取足少陰。喉痹舌卷，口中乾，煩心心痛，臂內廉痛。不可及頭，取手小指次指爪甲下去端如韭葉。</p>

<h2>三十八、齒痛</h2>
<p>齒痛不惡清飲，取足陽明。惡清飲，取手陽明。齒齲刺手陽明，不已，刺其脈入齒中者立已。</p>

<h2>三十九、衄</h2>
<p>衄而不止衃血流，取足太陽，衃血取手太陽，不已，刺腕骨下，不已刺膕中出血。</p>

<h2>四十、喘</h2>
<p>中熱而喘，取足少陽膕中血絡。氣滿胸中喘息，取足太陰大指之端去爪甲如韭葉，寒則留之，熱則疾之，氣下乃止。</p>

<h2>四十一、怒</h2>
<p>喜怒而不欲食，言益小，刺足太陰。怒而多言，刺足少陽。</p>

<h2>四十二、頗（若感切）</h2>
<p>刺手陽明。頗痛刺足陽明曲周動脈，見血立已。不已，按人迎於經立已。</p>

<h2>四十三、項痛</h2>
<p>項痛不可俯仰，刺足太陽，不可以顧，刺手太陽。</p>

<h2>四十四、足</h2>
<p>足髀不可舉，側而取之，在樞閤中，以員利針，大針不可刺。陽明虛則宗筋縱，帶脈不引，故足痿不用也，補其榮而通其俞。</p>

<h2>四十五、下血</h2>
<p>病注下血，取曲泉。</p>

<h2>四十六、疝</h2>
<p>痛在小腹，小腹痛不得大小便，名曰疝。得之寒，刺小腹兩股間，刺腰髁骨間，刺而多之，盡炅病已。心疝暴痛，取足太陰厥陰，盡刺去其血絡。</p>

<h2>四十七、轉筋</h2>
<p>轉筋於陽治其陰，轉筋於陰治其陰，皆卒刺之。轉筋者，立而駐之，可令遂已。</p>

<h2>四十八、厥</h2>
<p>厥，挾脊而痛者至項，頭沉沉然，目䀮䀮然，腰脊強，取足太陽膕中血絡。厥，胸滿面腫，唇漯漯然，暴言，甚則不能言，取足陽明。厥，氣走喉而不能言，手足清，大便不利，取足少陰。厥而腹響響然，多寒氣，腹中谷谷，便溲難，取足太陰。巨陽之厥則腫首頭重，足不能行，發為眴僕。陽明之厥則巔疾欲走，呼腹滿，不得臥，面赤而熱，妄見而妄。言少陽之厥則暴聾頰腫面熱，脅痛，胻不可以運。太陰之厥則腹滿䐜脹，後不利，不欲食，食則嘔，不得臥。少陰之厥則口乾溺，腹滿心痛。厥陰之厥則小腹腫痛腹脹，涇溲不利，好臥屈膝，陰縮腫胻。內熱盛則瀉之，虛則補之不盛不虛，以經取之。</p>

<h2>四十九、癇</h2>
<p>刺癇驚脈五，針手太陰各五，刺經太陽五，刺手少陰經絡膀者一，足陽明一，上踝五寸刺三針。</p>

<h2>五十、霍亂</h2>
<p>霍亂刺俞傍五，陽明及上傍三。</p>

<h2>五十一、目痛</h2>
<p>目中赤痛，從內眥始，取之陰蹺。</p>

<h2>五十二、卒然無音</h2>
<p>帝曰：人之卒然憂恚而地音者，何道之塞？何氣出行？使音不彰，願聞其方。方少師曰：咽喉者，水穀之道路也；喉嚨，分氣之所以上下者也；會厭聲音之戶也；口唇者，聲音之扇也；舌者，音聲之機也；懸雍垂者，音聲之關也；頏顙者，分氣之所泄也；橫骨者，神氣所使，主發舌者也。故人之鼻洞涕出不收者，頏桑不開，氣失也。是故厭小而疾薄則發氣疾，其開闔利，其出氣易，其厭大而厚，其開闔難，其氣出遲，故重言。人卒然無音者，寒氣客於厭，則厭不能發，發不能下，至其開闔不致，故無音。曰：刺之奈何？曰足：足少陰，上繫於舌，絡於橫骨，終於會厭兩瀉其血脈，濁氣乃闢，會厭之脈，上絡任脈，取之天突，其厭乃發也。</p>

<h2>五十三、目不瞑不臥</h2>
<p>夫邪氣之客於人也，或令人目不瞑，不臥者何氣使然？伯高曰：五穀入於胃也，其糟粕津液宗氣，分為三隧，故宗氣積於胸中，出於喉嚨，以貫心脈，而行呼吸焉；榮氣者泌其津液，注之於脈，化以為血，以榮四末，內注五臟六腑，以應刻數焉；衛氣者出其悍氣之慓疾，而先行於四未分肉皮膚之間，而不休者也，晝日行於陽，夜日行於陰，常從足少陰之分間，行於五臟六腑。今厥氣客於五臟六腑，則衛氣獨衛其外，行於陽，不得入於陰，行於陽則陽氣盛，陽氣盛則陽蹺陷，不得入於陰，陰虛故目不瞑。曰：治之奈何？曰：補其不足，瀉其有餘，調其虛實，以通其道，而去其邪。</p>

<h2>五十四、補遺篇氣交暴郁刺法</h2>
<p>帝曰：升降不前，氣交有變，即成暴郁，余已知之。如何預救生靈，何得卻乎？岐伯曰：昭乎哉問，臣聞夫子言，既明天真，須窮法刺，可以折郁扶運，補弱全真，瀉成蠲余，令除斯苦。帝曰：願卒聞之。曰：壬之不前，即有甚凶也。木欲升而天柱窒抑之，木欲發郁，亦須待時，當刺足厥陰之井。火欲升而天蓬窒抑之，土欲發郁，亦須待時，君火相火同，刺包絡之滎。土欲升而天衛窒抑之，土欲發郁，亦須待時，當刺足太陰之俞。金欲升而天英窒抑之，金欲發郁，亦須待時，當刺手太陰之經。水欲升而天芮窒抑之，水欲發郁，亦煩待時，當刺足少陰之合。帝曰：升之不前，可以預備，願聞其降，可以先防。曰：既明其升，必達其降也。升降之道，皆可先治也。木欲降而地晶窒抑之，降而不入，抑之郁發，散而可得位，降而鬱發暴，如天間之待時也，降而不下，郁可速矣，降可折其所勝也，當刺手太陰之所出，刺手陽明之所入。火欲降而地玄窒抑之，降而不入，抑之郁發，散而可矣。當折其所勝，可散其鬱，當刺足少陰之所出，刺足太陽之所入。土欲降而地蒼窒抑之，降而不下，抑之郁發，散而可入。當折其勝，可散其鬱，當刺足厥陰之所出，刺足少陽之所入。金欲降而地彤窒抑之，降面不下，抑之郁發，散而可入。當折其勝，可散其鬱，當刺心包絡所出，刺手少陽所入也。水欲降而地阜窒抑之，降而不下，抑之郁發，散而可入。當折其土，可散其鬱，當刺足太陰之所出，刺足陽明之所入。帝曰：五運之至，有前後與升降往來，有所承抑之，可得聞乎刺法？岐伯曰：當取其化源也。是故太過取之不及，資之太過取之，次抑其鬱，取其運之化源，令折鬱氣，不及扶資，以扶運氣，以避虛邪也。資取之法，令出密語。</p>

<h2>五十五、司天不遷正刺法</h2>
<p>帝曰：升降之刺以知要，願聞司天未得遷正，使司化之失其常政，即萬化之或其皆妄。然與民為病，可得先除，欲濟群生，願聞其說。岐伯曰：悉乎哉問，言其至理，聖念慈憫，欲濟群生，臣乃盡陳斯道，可申洞微。太陽復布，即厥陰不遷正，不遷正氣塞於上，當瀉足厥陰之所流。厥陰復布，少陰不遷正，不遷正即氣塞於上，當刺心包絡脈之所流。少陰復布，太陰不遷正，不遷正即氣留於上，當刺足太陰之所流。太陰復布，少陽不遷正，不遷正則氣塞未通，當刺手少陽之所流。少陽復布，則陽明不遷正，不遷正則氣未通上，當刺手太陰之所流。陽明覆布，太陽不遷正，不遷正則復塞其氣，當刺足少陰之所流。</p>

<h2>五十六、司氣有餘不退位刺法</h2>
<p>帝曰：遷正不前，心通其要。願聞不退，欲折其餘，無令過失，可得明乎？岐伯曰：氣過有餘，復作布政，是名不過位也。使地氣不得後化，新司天未得遷正，故復布化，令如故也。己亥之歲，天數有餘，故厥陰不退位也。風行於上，木化布天，當刺足厥陰之所入。子午之歲，天數有餘，故少陰不退位也。熱行於上，火余化布天，當刺手厥陰之所入。丑未之歲，天數有餘，故太陰不退位也。濕行於上，雨化布天，當刺足太陰之所入。寅申之歲，天數有餘，故少陽不退位也。熱行於上，火化布天，當刺手少陽之所入。卯酉之歲，天數有餘，故陽明不退位也。金行於上，燥化布天，當刺手太陰之所入。辰戌之歲，天數有餘，故太陽不退位也。寒行於上，凜水化布天，當刺足少陰之所入。故天地氣逆，化成民病，以法刺之，預可平疴。（劉溫舒曰：或者謂歲運大角，木王土衰，迎取之當使瀉肝經而益其脾胃，人人如此，何病之有，此非通論也。何哉？豈有人人臟腑皆同者？假如肝元素虛，脾土素盛，遇此大角之運，肝木稍實，脾氣得平，方獲安和。若便瀉肝補脾，此所謂實實虛虛，損不足，益有餘，餘氣同法。針之治病，病對穴，可謂工也）。</p>

<h2>五十七、司氣失守刺</h2>
<p>帝曰：剛柔二干，失守其位，使天運之氣皆虛乎，與民為病，可得平乎？岐伯曰：深乎哉問。明其奧旨，天地迭移，三年化疫，是謂根之可見，必有逃門。假令甲子，剛柔失守，剛未正柔，孤而有虧，時序不令，即音律非從。如此三年，變大疫也，詳其微甚，察其淺深，欲至而可刺。刺之當先補腎俞，次三日可刺足太陰之所注，又有下位，已卯不至，而甲子孤立者，次三年作土癘，其法補瀉，一如甲子同法也。假令丙寅，剛柔失守，上剛乾失守，下柔不可獨主之，中水運非太過，不可執法而定之，布天有餘，而失守上正，天地不合，即律呂音異。如此即天運失序，後三年變疫，詳其微甚，差有大小徐至，即後三年，至甚即首三年。當先補心俞，次五日可刺腎之所入。又有下位，地甲子辛已柔不附剛，亦名失守，即地運皆虛，後三年變水癘，即刺法皆如此矣。其刺如畢，慎其大喜欲情於中，如不忌即其氣復散也。令靜七日，心欲實，令少思。假令瘐辰剛柔失守，上位失守，下位無合，乙庚金運，故非相招，布天未退。中運勝來，上下相錯，謂之失守，姑洗林鐘，商音不應也，如此即天運化易，三年變大疫。詳其天數，差有微甚，微即微三年至，甚即甚三年至。當先補肝俞，次三日可刺肺之所行。刺畢，可靜神七日，慎勿大怒，怒必真氣卻散之。又或在下地甲子，乙未失守者，即乙柔干，即上庚獨治之，亦名失守者。即天運孤主之，三年變癘，名曰金癘。其至待時也，詳其地數之差等，亦推其微甚，可知遲速爾。諸位乙庚失守，刺法同，肝欲平，即勿怒。假令壬午剛柔失守，上壬未遷正，下丁獨然，即雖陽年虧及不同，上下失守，相招其有期，差之微甚，各有其數也，律呂二角，失而不和。同音有日，微甚如見，三年大疫。當刺脾之俞，次三日可刺肝之所出也，刺畢靜神七日，勿大醉歌樂，其氣復散，又勿飽食，勿食生物。欲令脾實，氣無滯，飽無久坐，食無太酸，無食一切生物，宜甘宜淡。又或地下甲子，丁酉失守其位，未得中司，即氣不當位，下不與壬奉合者，亦名失守，非名合德。故柔不附剛，即地運不合，三年變癘，其刺法如一木疫之法。假令戊申，剛柔失守，戊癸雖火運陽年，不太過也。上失其剛柔，地獨主其氣不正，故有邪干，迭移其位，差有淺深，欲至將合，音律先同。如此天運失時，三年之中，火疫至矣。當刺肺之俞，刺畢靜神七日，勿大悲傷也，悲傷即肺動而真氣復散也。人慾實肺者，要在息氣也。又或地下甲子癸亥失守者，即柔失守位也，即上失其剛也，即亦名戊癸不相合德者也，即運與地虛，後三年變癘，卻名火癘。是故立地五年以明失守，以窮法刺，於是疫之與癘，即是上下剛柔之名也，窮歸一體也。即刺疫法，只有五法，即總其諸位失守，故只歸五行而統之也。</p>

<h2>五十八、全真刺</h2>
<p>帝曰：人虛即神遊失守位，使鬼神外干，是致夭亡，何以全真，願聞刺法。岐伯曰：昭乎哉問，謂神移失守，雖在其體，然不致死，或有邪干，故令夭壽。只如厥陰失守，天以虛，人氣肝虛，感天重虛，即魂遊於上，邪干厥陰，大氣身溫。猶可刺之，刺其足少陽之所過，次刺肝之俞。人病心虛，又遇君相二火司天失守，感而三虛，遇火不及，黑屍鬼犯之，令人暴亡。可刺手少陽之所過，復刺心俞。人脾病，又遇太陰司天夭守，感而三虛，又遇土不及，青屍鬼邪犯之於人，令人暴亡。可刺足陽明之所過，復刺脾之俞。人肺病，遇陽明司天失守，感而三虛，又遇金不及，有赤屍鬼幹人，令人暴亡。可刺手陽明之所過，復刺肺俞。人腎病，又遇太陽司天失守，感而三虛，又遇木運不及之年，有黃屍鬼犯人正氣，吸人神魂，致暴亡。可刺足太陽之所過，刺足少陰之俞。</p>

<h2>五十九、十二臟邪干刺</h2>
<p>帝曰：十二臟之相使，神失位，使神彩之不圓，恐邪干犯，治之可刺，願聞其要。岐伯曰：悉乎哉問，至理道真宗，此非聖帝，焉究斯源，是謂氣神合道，契符上天。心者君主之官，神明出焉，可刺手少陰之源。肺者相傅之官，治節出焉，可刺手太陰之源。肝者將軍之官，謀慮出焉，可制足厥陰之源。膽者中正之官，決斷出焉，可刺足少陽之源。膻中者臣使之官，喜樂出焉，可刺心包絡所流。脾為諫義之官，知周出焉，可刺脾之源。胃為倉廩之官，五味出焉，可刺胃之源。大腸者傳送之官，變化出焉，可刺大腸之源。小腸者受盛之官，化物出焉，可刺小腸之源。腎者作強之官，伎巧出焉，可刺腎之源。三焦者決瀆之官，水道出焉，刺三焦之源。膀胱者州都之官，精液藏焉，氣化則能出矣，刺膀胱之源。凡此十二官者，不得相失也。是故刺法有全神養真之理，亦法有修真之道，非治疾也，故要修養和神也。</p>

<h2>灸法</h2>

<h3>六十、艾灸方宜</h3>
<p>北方者，天地所閉藏之域也，其地高陵居，風寒冰冽，其民樂野處而乳食，臟寒生滿病。其治宜灸焫，故灸焫者，亦從北方來。</p>

<h3>六十一、艾灸補瀉</h3>
<p>氣盛則瀉之，虛則補之。以火補者，毋吹其火，須自滅也。以火瀉者，疾吹其火，傳其艾，須其火滅也。絡滿經虛，灸陰刺陽，經滿絡虛，刺陰灸陽。陷下則灸之。針所不為，灸之所宜，陰陽皆虛，火自當之。經陷下者，火則當之。經絡堅系，火所治之。</p>

<h3>六十二、灸寒熱</h3>
<p>灸寒熱之法，先灸大椎，以年為壯，數次灸撅骨，以年為壯。數視背俞陷者灸之，舉臂肩上陷者灸之，兩季脅之間灸之，外踝上絕骨之端灸之，足小趾次趾間灸之，腨下陷脈灸之，外踝後灸之，缺盆骨上切之，堅動如筋者灸之，膺中陷骨間灸之，臍下關元三寸灸之，毛際動脈灸之，膝下三寸分間灸之，足陽明跗上動脈灸之，巔上一灸之。</p>

<h3>六十三、女子敗疵</h3>
<p>發於脅，名曰敗疵，敗疵者，女子之病也，灸之。</p>

<h3>六十四、灸癰</h3>
<p>王臟癰發，四五日逞灸之。</p>

<h3>六十五、犬咬</h3>
<p>犬齧，犬所齧處灸之三壯，即以犬傷病法灸之，當灸二十九處。</p>

<h3>六十六、傷寒苦樂</h3>
<p>傷食灸之。形樂志苦，病生於脈，治之以灸刺。</p>

<h3>六十七、宜灸不宜刺</h3>
<p>背中大俞在杼骨之端，肺俞在三焦之間，心俞在五焦之間，鬲俞在七焦之間，肝俞在九焦之間，脾俞在十一焦之間，腎俞在十四焦之間，皆挾脊相去三寸所。則欲得而驗之，按其處，應其中而痛解，乃其俞也。灸之則可，刺之則不可。武按：血氣形志論、及遺篇刺法論，並載五臟俞刺，而此云可灸不可刺。故滄州翁謂《素問》非出於一時之言，非成於一人之手。焦當作椎。又按：華陀傳彭城樊阿皆從陀學，凡醫咸言背及胸臟之間，不可妄針，針之不過四分，而阿針背入一二寸，巨闕胸臟乃五六寸，而病皆瘳。是知《素問》立言致謹之道，而明醫縱橫變化，不拘於常法，而卒與法會也。</p>

<h1>卷三</h1>

<h2>一、十二經病刺</h2>
<p>手太陰　是動則病肺脹滿，膨膨而喘咳，缺盆中痛，甚則交兩手而瞀，此為臂厥。是主肺所生病者，咳上氣，喘渴煩心，胸滿，臑臂內前廉痛厥，掌中熱。氣盛有餘，則肩背痛，風寒汗出中風，小便數而欠。氣虛則肩背痛寒，少氣不足以息，溺色變。盛者寸口大三倍，於人迎，虛者寸口反小於人迎也。</p>
<p>手陽明　是動則病齒痛頸腫。是主津液所生病者，目黃口乾，鼽衄喉痹，肩前臑痛大指次指痛不用。氣有餘則當脈所過者熱腫。虛則寒慄不復。盛者人迎大三倍於寸口，虛者人迎反小於寸口也。</p>
<p>足陽明　是動則病洒洒振寒，善呻數欠顏黑。病至則惡人與火，聞木聲則惕然而驚，心欲動，獨閉戶塞牖而處，甚則欲上高而歌，棄衣而走，賁響腹脹，是為骭厥。是主血所生病者，狂瘧溫淫汗出，鼽衄口喎，唇胗頸腫喉痹，大腹水腫，膝臏腫痛，循膺乳氣街股伏菟骭外廉足跗上皆痛，中指不用。氣盛則身已前皆熱，其有餘於胃，則消穀善飢，溺色黃。氣不足則身已前皆寒慄，胃中寒則脹滿，盛者人迎大三倍於寸口，虛者人迎反小於寸口也。</p>
<p>足太陰　晃動則病舌本強，食則嘔，胃脘痛，腹脹善噫得後與氣，則快然如衰，身體皆重。是主脾所生病者，舌本痛，體不能動搖，食不下，煩心心下急痛，溏瘕泄水，閉黃疸，不能臥，強立股膝內腫厥，足大趾不用。盛者寸口大三倍於人迎，虛者寸口反小於人迎也。</p>
<p>手少陰　是動則病嗌乾心痛，渴而欲飲，是為臂厥。是主心所生病者，目黃脅痛，臑臂內後，廉痛厥，常中熱痛。盛者寸口大再倍於人迎，虛者寸口反小於人迎也。</p>
<p>手太陽　是動則病嗌痛頷腫，不可以顧，肩似拔，臑似折。是主液所生病者，耳聾目黃，頰腫頸頷肩臑肘臂外後廉痛。盛者人迎大再倍於寸口，虛者人迎反小於寸口也。</p>
<p>足太陽　是動則病沖頭痛，目似脫，項如拔，脊痛，腰似折，膕如結，踹如裂，是為踝厥。是主筋所生病者，痔瘧狂癲疾，頭囟項痛，目黃溺出鼽衄，項腰尻膕踹腳皆痛，小指不用。盛者人迎大再倍於寸口，虛者人迎反小於寸口也。</p>
<p>足少陰　是動則病飢不欲食，面如炭色，咳唾則有血，喝喝而喘，坐而欲起，日䀮䀮如無所見，心如懸若飢狀，氣不足則善恐，心惕惕如人將捕之，是為骨厥。是主腎所生病者，口熱舌乾咽腫，上氣嗌乾及痛，煩心心痛，黃疸腸澼，脊股內後廉痛，痿厥嗜臥，足下熱而痛。盛者寸口大再倍於人迎，虛者寸口反小於人迎也。</p>
<p>手厥陰　是動則病手心熱，臂肘攣急，腋腫，甚則胸脅支滿，心中澹澹大動，面赤目黃，喜笑不休。是主脈所生病者，煩心心痛，掌中熱。盛者寸口大一倍於人迎，虛者寸口反小於人迎也。</p>
<p>手少陽　是動則病耳聾，渾渾焞焞，嗌腫喉痹。是主氣所生病者，汗出目銳眥痛，耳後肩臑肘臂外皆痛，小指次指不用。盛者人迎大一倍於寸口，虛者人迎反小於寸口也。</p>
<p>足少陽　是動則病口苦，善太息，心脅痛，不能轉側，甚則面微有塵，體無膏澤，足外反熱，是為陽厥，是主骨。所生病者，頭角頷痛，目銳眥痛，缺盆中腫痛，腋下腫馬刀俠癭汗，出振寒，瘧胸脅肋髀膝外至脛絕骨外踝前及諸節皆痛，小指次指不用。盛者人迎大一倍於寸口，虛者人迎反小於寸口也。</p>
<p>足厥陰　是動則病腰痛不可以俯仰，丈夫㿉疝，婦人小腹腫，甚則嗌乾面塵脫色。是主肝所生病者，胸滿嘔逆，飧泄狐疝，遺溺閉癃。盛者寸口大一倍於人迎，虛者寸口反小於人迎也。</p>
<p>此十二經病，盛則瀉之，虛則瀉之。熱則疾之，寒則留之，陷下則灸之，不盛不虛，以經取之。</p>

<h2>二、奇經八脈病</h2>
<p>督脈　此生病從小腹上衝心而痛，不得前後，為沖疝。其女子不孕，癃痔遺溺，嗌乾脊強反折，督脈生病治督脈。</p>
<p>任脈　為病，男子內結七疝，女子帶下瘕聚。</p>
<p>陽蹺脈　為病，陰緩而陽急，氣並相還，則為濡目，氣不榮，則目不合。</p>
<p>陰蹺脈　為病，令人陽緩而陰急。</p>
<p>衝脈　為病，令人逆氣裡急。</p>
<p>陽維脈　若不能維於陽，則溶溶不能自收持。</p>
<p>陰維脈　若不能維於陰，則棖然失志。</p>
<p>帶脈　為病，腰腹縱容，如囊水之狀。</p>

<h2>三、十二經脈</h2>
<p>帝曰：經脈者，所以決死生，處百病，不可不通。肺手太陰之脈起於中焦，下絡大腸，還循胃口，上鬲屬肺，從肺系橫出腋下，下循臑內，行少陰心主之前，下肘中循，臂內上骨下廉，入寸口，上魚，循魚際出大指之端；其支者從腕後直出次指內廉出其端。大腸手陽明之脈，起於大指次指之端，循指上廉出合谷兩骨之間，上入兩筋之中，循臂上廉入肘外廉，上循臑外前廉，上肩出髃骨之前廉，出於柱骨之會上，下之缺盆，絡肺下鬲屬大腸；其支者從缺盆上頸貫頰，入下齒中，還出挾口交人中，左之右，右之左，上挾鼻孔。胃足陽明之脈，起於鼻之交頞中，旁納（一作本幼）太陽之脈，下循鼻外，入上齒中，還出俠口環唇下承漿，卻循頤後下廉出大迎，循頰車上耳前，過客主人，循髮際至額顱；其支者從大迎前下人迎，循喉嚨入缺盆，下鬲屬胃絡脾；其直行者，從缺盆下乳內廉，下挾臍入氣街中，其支者起於胃口，下循腹裡下至氣街中而合，以下髀關，抵伏兔，下膝臏中，下循胻外廉，下足跗入中趾外間；其支者下廉三寸而別，下入中趾外間；其支者下廉三寸而別，下入中趾外間；其支者別跗上入大趾間出其端。脾足太陰之脈，起於大指之端，循指內側白肉際，過核骨後，上內踝前廉，上踹內循胻骨後，交出厥陰之前，上膝股內前廉，入腹屬脾絡胃，上鬲挾咽連舌本，散舌下；其支者復從胃別上鬲注心中。心手少陰之脈，起於心中，出屬心系，下鬲絡小腸其支者從心系上挾咽系目系；其直者復從心系卻上肺，下出腋下，下循臑內後廉，行太陰心主之後，下肘骨循臂內後廉，抵掌後兌骨之端，入掌內後廉，循小指之內出其端。小腸手太陽之脈，起於小指之端循手外側上出踝中，直上循臂骨下廉出肘內側兩筋之間，上循臑外後廉，出肩解，繞肩胛，交肩上入缺盆，絡心循咽，下鬲抵胃屬小腸；其支者從缺盆循頸上頰至目銳眥，卻入耳中；其支者別頰上䪼抵鼻至目內眥，斜絡於顴。膀胱足太陽之脈，起於目內眥上，額交巔，其支者從巔至耳上角；其直者從巔入絡腦還出別下項，循肩膊，內挾脊抵腰中，入循膂，絡腎屬膀胱；其支者從要中下夾脊貫臀入膕中；其支者從膊內左右別下貫胛，挾脊內過髀樞，循髀外從後廉下合膕中，以下貫踹內出外踝之後，循京骨至小趾外側。腎足少陰之脈，起於小趾之下，斜走足心，出於然谷之下，循內踝之後，別入跟中，以上踹內，出膕內廉，上股內後廉貫脊屬腎絡膀胱；其直者從腎上貫肝鬲入肺中，循喉嚨夾舌本；其支者從肺出絡心，注胸中。心主手厥陰心包絡之脈，起於胸中，出屬心包絡，下鬲歷絡三焦；其支者循胸中出脅下腋三寸，上抵腋下循臑內，行太陰少陰之間，入肘中下臂，行兩筋之間，入掌中循中指出其端；其支者別掌中，循小指次指出其端。三焦手少陽之脈，起於小指次指之端，上出兩指之間，循手表腕，出臂外兩骨之間，上貫肘，循臑外上肩而交出足少陽之後，入缺盆布膻中，散絡心包，下鬲循屬三焦；其支者從膻中上出缺盆，上項系耳後，直上出耳上角以屈下頰至䪼；其支者從耳後入耳中，出走耳前，過客主人，前交頰至目銳眥。膽足少陽之脈起於目銳眥，上抵頭角下耳後循頸行手少陽之前，至肩上交出手少陽之後，入缺盆；其支者後耳後入耳中，出走耳前，至目銳眥後，其支者別銳眥下大迎，合於手少陽，抵於䪼下，加頰車下頸合缺盆以下胸中，貫鬲絡肝屬膽，循脅裡，出氣街，繞毛際，橫入髀厭中；其直者從缺盆下腋循胸，過季脅下合髀厭中，以下循髀陽出膝外廉，下外輔骨之前，直下抵絕骨之端；下出外踝之前，循足跗上入小趾次趾之間；其支者別跗上入大趾之間，循大趾岐骨內出其端，還貫爪甲，出三毛。肝足厥陰之脈，起於大趾聚毛之際，上循足跗上廉，去內踝一寸，上踝八寸，交出太陰之後，上膕內廉，循股陰入毛中，過陰器，抵小腹，挾胃屬肝絡膽，上貫鬲，布脅肋，循喉嚨之後，上入頏顙，連目系，上出額，與督脈會於巔；其支者從目系下頰裡，環唇內；其支者復從肝別貫鬲上注肺。</p>

<h2>四、奇經八脈</h2>
<p>督脈者，起於小腹以下骨中央，女子入系廷孔，其孔溺孔之端也。其絡循陰器合篡間，繞篡後繞臀，至少陰與巨陽中絡者合，少陰上股內後廉，貫脊屬腎，與太陽起於目內眥，上額交巔，上入絡腦，還出別下項，循肩慄內，俠脊抵腰中，入循膂絡腎。其男子循莖下至篡，與女子等，其小腹直上者，貫臍中央，上貫心入喉，上頤環唇，上系兩目之下中央。督脈起於下極之俞，並於脊裡，上至風府，入腦上巔，循額至鼻柱，屬陽脈之海也。</p>
<p>任脈與衝脈，皆起於胞中，循脊裡，為經絡之海。其浮而外者，循腹右上行會於咽喉，別而絡唇口。血氣盛則肌肉熱，血獨盛則滲灌皮膚，生毫毛。婦人有餘於氣，不足於血，以其月事數下，任沖並傷故也。任沖之交脈不榮於唇口，故髭鬚不生。任脈者起於中極之下，以上毛際，循腹裡，上關元，至喉嚨，屬陰脈之海也。衝脈與任脈皆起胞中，上循脊裡，為經絡之海。其浮於外者，循腹上行，會於咽喉，別而絡唇口。又衝脈起於氣衝，並足少陰之經，挾臍上行，會於咽喉，至胸而散。陽蹺脈起於跟中，循外踝上行入風池，兩足蹺脈本太陽之別，何於太陽，男子數其陽，女子數其陰，當數者為經，不當數者為絡也。</p>
<p>陰蹺脈起於跟中，循內踝上行至喉嚨，交貫衝脈蹺脈少陰之別，起於然骨之後，上內跟之上，直上循陰股，入陰，上循胸裡，入缺盆，上出人迎之前，入頄屬目內眥，合於太陽。男子以之為經，女子以之為絡，陰蹺之郄在交信。</p>
<p>陽維脈，維於陽，起於諸陽之會，與陰維皆維絡於身，其脈氣所發，別於金門，以陽交為郄，與手足太陽及蹺脈會於臑俞，與手足少陽會於天髎，又會於肩井。其在頭也，又與足少陽會於陽白，上於本神及臨泣，上至正營，循於腦空，下至風池。其與督脈會，則在風腑及瘂門。陰維脈，維於陰，其脈起於諸陰之交，陰維之郄，名曰築賓。與足太陰會於腹哀大橫，又與足太陰厥陰會於府舍期門，又與任脈會於天突廉泉。</p>
<p>帶脈者，起於季脅，圍身一周，其脈氣所發，在季脅下一寸八分，正名帶脈，以其圍身一周如帶也，又與足陽會於維道。</p>

<h2>五、十五絡脈</h2>
<p>手太陰之別名曰列缺，起於腕上分間，並太陰之經直入掌中，散入於魚際。其病實則手銳掌熱，虛則欠劫，小便遺數，取之去腕半寸，別走陽明也。手少陽陰之別名曰通里，去腕一寸半，別而上行，循經入於心中，系舌本，屬目系。實則支鬲，虛則不能言，取之掌後一寸，別走太陽也。手心主之別名曰內關，去腕二寸，出於兩筋之間，循經心上系，於心包絡。心系實則心痛，虛則頭強，取之兩筋間也。手太陽之別名曰支正，上腕五寸，內注少陰；其別者上走肘絡肩髃。實則節弛肘廢，虛則生肬，小者如指痂疥，取之所別也。手陽明之絡名曰偏歷，去腕三寸，別入太陰。其別者上循臂乘肩髃，上曲頰偏齒；其別者入耳，合於宗脈。實則齲聾，虛則齒寒痹，隔取之所別也。手少別名曰外關，去腕二寸，外繞臂注胸中。合心主，病實則肘攣，虛則不收，取之所別也。足太陽之別名曰飛揚，去踝七寸，別走少陰。實則鼽窒頭背痛，虛則鼽衄，取之所別也。足少陽之別名曰光明，去踝五寸，別走厥陰，下絡足跗。實則厥，虛則痿蹶，坐不能起，取之所別也。足陽明之別名曰豐隆，去踝八寸，別走太陰，其別者循脛骨外廉，上絡頭項，合諸經之氣下絡喉咽。其病氣逆，則喉痹瘁喑，實則狂癲，虛則足不收脛枯，取之所別也。足太陰之別名曰公孫，去本節之後一寸，別走陽明；其別者入絡腸胃，厥氣上逆則霍亂。實則腸中切痛，虛則鼓脹，取之所別也。足少陰之別名曰大鐘，當踝後繞跟，別走太陽；其別者並經上走於心包下，外貫腰脊。其病氣逆則煩悶，實則閉癃，虛則腰痛，取之所別也。足厥陰之別名曰蠡溝，去內踝五寸，別走少陽；其別者徑脛上睪結於莖。其病氣逆則睪腫卒疝，實則挺長，虛則暴癢，取之所別也。任脈之別名曰尾翳，下鳩尾散於腹。寮則腹皮痛，虛則癢瘙，取之所別也。督脈之別名曰長強，挾膂上項散頭上，下當肩胛左右；別走太陽，入貫膂。實則脊強，虛則頭重高搖之，夾脊之有過者，取之所別也。脾之大絡名曰大包，出淵液下三寸，布胸脅。實則身盡痛，虛則百節盡皆縱，此脈若羅絡之血者，皆取之脾大絡也。凡此十五絡者，實則必見，虛則必下視之，不見求之上下，人經不同，絡脈異所別也。</p>

<h2>六、十二經筋</h2>
<p>足太陽之筋起於足小趾上，結於踝，斜上結於膝，其下循足外踝結於踵，上循跟結於膕；其別者結於臑外上膕中內廉，與膕中並上結於臀上，挾脊上項，其支者別入結於舌本；其直者結於枕骨，上頭下顏結於鼻；其支者為目上綱，下結於頄；其支者從腋後外廉結於肩髃；其支者入腋下上出缺盆，上結於完骨；其支者出缺盆斜上出於頄。其病小趾支跟踵痛，膕脊反折，項筋急，肩不舉，腋支缺盆紐痛，不可左右搖。治在燔針動刺，以之為數，以痛為輸。足少陽之筋起於小趾次趾，上結外踝，上循脛外廉，結於膝外廉；其支者別起外輔骨上，走髀前者結於伏菟之上，後者結於尻；直者上乘䏚季脅，上走腋前廉，繫於膺乳，結於缺盆；直者上出腋貫缺盆，出太陽之前，循耳後，上額角，交巔上，下走頷上結於頄；支者結於目眥為外維。其病小指次指支轉筋，引膝外轉筋，膝不可屈伸，膕筋急，前引髀，後引尻，即上乘䏚，季脅痛，上引缺盆，膺乳頸維筋急，從左之右，右目不開，上過右角。並蹺脈而行，左絡於右，故傷左角，右足不用，命曰維筋相交。治在燔針劫刺，以知為數，以痛為輸。足陽明之筋起於中三趾，結於跗上斜外，上加於轉骨，上結於膝外廉，直上結於髀樞，上循脅屬脊，其直者上循骭結於膝；其支者結於外轉骨，合少陽；其直者上循伏菟，上結於髀，聚於陰器，上腹而布至缺盆而結，上頸上挾口，合於頄，下結於鼻，上合於太陽，太陽為目上綱，陽明為目下綱；其支者從頰結於耳前。其病足中趾支脛轉筋，腳跳堅，伏菟轉筋，髀前腫，㿉疝腹筋急，引缺盆及頰，卒口僻急者，目不合，熱則筋縱目不開，頰筋有寒則急引頰移口，有熱則筋馳縱緩不勝收故僻。治之以馬膏，膏其急者，以白酒和桂，以塗緩其，以桑鉤鉤之，即以生桑灰置之坎中，高下以坐等，以膏熨急頰，且飲美酒，啖美炙肉。不飲酒者自強也，為之三拊而已。治在燔針劫刺，以知為數，以痛為輸。足太陰之筋起於大趾之端內側，上結於內踝；其直者絡於膝內輔骨，上循陰股結於髀，聚於陰器，上腹結於臍，循腹裡絕於肋，散於胸中；其內者著於脊。其病足大趾支內踝轉筋痛，膝內轉骨痛，陰股引髀而痛，陰器紐痛，下引臍兩脅痛，引膺中脊內痛。治在燔針劫刺，以知為數，以痛為輸。足少陰之筋起於小趾之下，並足太陰之筋斜走內踝之下，結於踵，與太陽之筋合而上結於內輔之下，並太陰之筋而上循陰股，結於陰器，循脊內挾膂上至項，結於枕骨，與足太陽之筋合。其病足下轉筋，及所過而結者皆痛，及轉筋病在此者。主癇瘈及痙，在外者不能俯，在內者不能仰。故陽病者腰反折不能俯，陰病者不能仰。治在燔針劫刺，以知為數，以痛為輸。足厥陰之筋起於大趾之上，上結於內踝之前，上循脛上結內轉之下，上循陰股結於陰器，絡諸筋。其病足大趾支，內踝之前痛，內轉痛，陰股痛，轉筋，陰器不用，傷於內則不起，傷於寒則陰縮入，傷於熱則縱挺不收。治在行水清陰氣，其病轉筋者，治在燔針劫刺，以知為數，以痛為輸。手太陽之筋起於小指之上，結於腕上循臂內廉結於肘內銳者之後，彈之應小指之上，入結於腋下；其支者後走腋後廉，上繞肩胛，循頸出走太陽之前，結於耳後完骨；其支者入耳中，直者出耳上，下結於頷上，屬目外眥。其病小指支，肘內銳骨後廉痛，循臂陰入腋下，腋下痛，腋後廉痛，繞肩胛引頸痛，應耳中鳴，痛引頷，目瞑良久乃得視，頸筋急則為筋痿，頸腫寒熱。在頸上者，治在燔針劫刺，以知為數，以痛為輸。其為腫者，復而銳之本，支者上抽牙，循耳前屬目外眥，上頷結於角，其痛當所過者支轉筋，治在燔針劫刺，以知為數，以痛為輸。手少陽之筋起於小指次指之端，結於腕，上循臂結於肘，上繞臑外廉，上肩走頸，合手太陽；其支者當曲頰入系舌本；其支者上曲牙循耳前，屬目外眥，上乘頷結於角。其病當所過者，即支轉筋舌卷，治在燔針劫刺，以知為數，以痛為輸。手陽明之筋起於大指次指之端，結於腕，上循臂上結於肘外上臑結於髃；其支者繞肩胛挾脊，直者從肩髃上頸；其支者上頰結於頄；直者上出手太陽之前，上左角絡頭下右頷。其病當所過者支痛及轉筋，肩不舉，頸不可左右視。治在燔針劫刺，以知為數，以痛為輸。手太陽之筋起於大指之上，循指上行結於魚，後行寸口外側，上循臂結肘中，上臑內廉，入腋下出缺盆，結肩前髃，上結缺盆，下結胸裡，散貫賁下抵季脅。其病當所過者支轉筋痛，甚成息賁，脅急吐血。治地燔針劫刺，以知為數，以痛為輸。手心主之筋起於中指，與太陰之筋並行，結於肘內廉，上臂陰，結腋下，下散前後挾脅；其支者，入腋散胸中結於臂。其病當所過者支轉筋，前及胸痛息賁。治在燔針劫刺，以知為數，以痛為輸。手少陰之筋起於小指之內側，結於銳骨，上結肘內廉，上入腋交太陰，挾乳里結於胸中，循臂下繫於臍。其病內急，心痛伏梁下為肘綱。其病當所過者支轉筋筋痛。治在燔針劫刺，以知為數，以痛為輸。其成伏梁唾膿血者，死不治。經筋之病，寒則反折筋急，熱則筋馳縱不收，陰痿不用。陽急則反折，陰急則俯不伸，淬刺者刺寒急也，熱則筋緩不收，無用燔針。足之陽明，手之太陽，筋急則口目為噼，眥急不能卒視，治皆如上方也。</p>

<h2>七、空穴</h2>
<p>臟俞五十穴，腑腧七十二穴，熱俞五十九穴，水俞五十七，頭上五行，行五，五五二十五穴。中𦛗兩旁各五，凡十穴。大椎上兩旁各一，凡二穴。目瞳子浮白二穴，兩髀厭中二穴，犢鼻二穴，耳中多所聞二穴，眉本二穴。完骨二穴，項中央一穴，枕骨二穴，上關二穴，大迎二穴，下關二穴，天柱二穴，巨虛上下廉四穴，曲牙二穴，天突一穴，天府二穴，天牖二穴，扶突二穴，天窗二穴，肩解二穴，關元一穴，委陽二穴，肩貞二穴，喑門一穴，臍一穴，胸俞十二穴，背俞二穴，膺俞十二穴分肉二穴，踝上橫二穴，陰陽蹺四穴。水俞在諸分，熱俞在氣分，寒俞在兩骸。厭中二穴，大禁二十五，在天府下五寸，凡三百六十五穴，針之所由行也。足太陽脈氣所發者七十八裕。兩眉頭各一入，髮際至頂三寸半旁五，相去三寸，其浮氣在皮中者凡五行，行五，五五二十五。項中大筋兩旁各一，風府兩旁各一，俠背以下至尻尾二十一節，十五間各一。五臟之俞各五，六府之俞各六，委中以下至足小趾旁各六俞。足少陽脈氣所發者凡六十二穴。兩角上各二，直目上髮際內各五，耳前角上各一，耳前角下各一，銳發下各一，客主人各一，耳後陷中各一，下關各一，耳下牙車之後各一，缺盆各一，掖下三寸脅下至胠八間各一，髀樞中各一，膝以下至小趾次趾各六俞。足陽明脈氣所發凡六十八穴。額顱髮際旁各三，面鼽骨空各一，大迎之骨空各一，人迎各一，缺盆外骨空各一，膺中骨間各一，俠鳩尾之外當乳下三寸，俠胃脘各五，俠臍廣三寸各三，下臍二寸俠之各三，氣衝動脈各一，伏菟上各一，三里以下至足中趾各八俞，分之所在穴空。手太陽之脈氣所發者三十六穴。目內眥各一，目外眥各一，鼽骨下各一，耳郭上各一，耳中各一，巨骨穴各一，曲腋上骨穴各一，柱骨上陷者各一，上天窗四寸各一，肩解各一，肩解下三寸各一，肘以下至手小指本各六俞。手陽明脈氣所發者二十二穴。鼻空外廉項上各二，大迎骨空各一，桂骨之會各一，髃骨之會各一，肘以下至手大指次指本各六俞。手少陽脈氣所發三十二，鼽骨下各一，眉後各一，角上各一，下完骨後各一，項中足太陽之前各一，挾扶突各一，肩貞各一，肩貞下三寸分間各一，肘以下至手小指次指指本名六俞。督脈氣所發者二十八穴。項中央二，髮際後中八，面中三，大椎以下至尻尾及傍十五穴，至骶下凡二十一節，脊椎法也。任脈之氣所發者二十八穴，喉中央二，膺中骨陷中各一，鳩尾下三寸胃脘五寸胃脘以下至橫骨六寸半一，腹脈法也，下陰別一目下各一，下唇一，齦交一。衛脈氣所發者二十二穴，俠鳩尾外各半寸至齊寸一，俠齊下旁各五分至橫骨寸一，腹脈法也。足少陰舌下厥陰毛中急脈各一，手少陰各一，陰陽蹺各一，手足諸魚際脈氣所發者凡三百六十五穴也。水俞五十七穴，尻上五行，行五，伏菟上兩行五，左右各一行，行五踝，上各一行，行六穴。</p>

<h2>八、十二經井滎俞原經合</h2>
<p>帝曰：凡刺之道，必通十二經絡之所終始，絡脈之所別處，五俞之所留，六腑之所與，合四時之所出入，五臟之所溜處，闊數之度，淺深之狀，高下所至，願聞其解。岐伯曰：請言其次也。肺出於少商，少商者，手大指端內側也，為井木，溜於魚際。魚際者，手魚也。為滎，注於太淵，太淵魚後一寸陷者中也。為俞，行於經渠，經渠寸口中也，動而不居。為經，入於尺澤。尺澤肘中之動脈也，為合，手太陰經也。心出於中衝，中衝手中指之端也。為井木，溜於勞宮。勞宮掌中中指本節之間也，為滎，注於大陵。大陵掌後兩骨之間方下者也，為俞，行於間使。間使之道，兩筋之間三寸中也，有過則至，無過則止，為經，入於曲澤。曲澤肘內廉下陷者之中也，屈而得之為合，手少陰也。肝出於大敦。大敦者，足大趾之端，及三毛之中也，為井水，溜於行間。行間者，足大趾間也，為滎，注於太衝。太衝行間上二寸陷者之中也，為俞，行於中封。中封內踝之前一寸半陷者之中，使逆則宛，使和則通，搖足而得之，為經，入於曲泉。曲泉輔骨之下，太筋之上也，屈膝而得之，為合，足厥陰也。脾出於隱白，隱白者足大趾之端內側也。為井木，溜於大都。大都本節之後下陷者之中也，為滎，注於太白。太白腕骨之端也，為俞，行商丘。商丘內踝之下陷者之中也，為經，入於陰之陵泉，陰之陵泉輔骨之下陷者之中也，伸而得之，為合，足太陰也。腎出於湧泉，湧泉者足心也，為井木，溜於然谷。然谷然骨之下者也，為滎，注於太谿。太谿內踝之後跟骨之上陷中者也，為俞，行於復溜，復溜上內踝二寸，動而不休，為經，入於陰谷。陰谷轉骨之後，大筋之下小筋之上也，按之應手，屈膝而得之，為合，足少陰之經也。膀胱出於至陰。至陰者足小趾之端也，為井金，溜於通谷。通谷本節之前外側也，為滎注於束骨。束骨本節之後陷者中也，為俞，過於京骨。京骨足外側大骨之下，為原，行於崑崙。崑崙在外踝之後跟骨之上，為經，入於委中。委中膕中央，為合，委而取之，足太陽也。膽出於竅陰。竅陰者足小趾次趾之端也，為井金，溜於俠谿。俠谿足小趾次趾之間也，為滎，注於臨泣，臨泣上行一寸半陷者中也，為俞，過於丘墟。丘墟外踝之前下陷中也，為原，行於陽輔，陽輔外踝之上，輔骨之前，及絕骨之端也，為經，入於陽之陵泉，陽之陵泉在膝外陷者中，為合，伸而得之，足少陽也。胃出於厲兌。厲兌者足大趾內次趾之端也，為井金，溜於內廷；內廷次趾外間也，為滎，注於陷谷。陷谷者上中趾內間上行二寸陷者中也，為俞，過於衝陽。衝陽足跗上五寸陷者中也，為原，搖足而得之，行於解谿。解谿上衝陽一寸半陷者中也，為經，入於下陵。下陵膝下三寸䯒骨外三里也，為合，復下三里三寸為巨虛上廉，復下上廉三寸為巨虛下廉也。大腸屬上，小腸屬下，足陽明胃脈也。大腸小腸皆屬於胃，是足陽明也。三焦者，上合手少陽出於關衝。關衝者，手小指次指之端也，為井金，溜於液門。液門小指次指之間也，為滎，注於中渚。中渚本節之後陷中者也，為俞，過於陽池。陽池在腕上陷者之中也，為原，行於支溝。支溝上腕三寸兩骨之間陷者中也，為經，入於天井。天井在肘外大骨之上陷者中也，為合，屈肘乃得之。手太陽小腸者，上合於太陽，出於少澤。少澤小指之端也，為井金，溜於前谷。前谷在手外廉本節前陷者中也，為滎，注於後溪。後谿者在手外側本節之後也，為俞，過於腕骨。腕骨在手外側腕骨之前，為原，行於陽谷。陽谷在銳骨之下陷者中也，為經，入於小海。小海在肘內大骨之外去端半寸陷者中也，伸臂而得之，為合，手太陽經也。大腸上合手陽明，出於商陽。商陽大指次指之端也，為井金，溜於本節之前二間，為滎，注於本節之後三間，為俞，過於合谷。合谷在大指歧骨之間，為原，行於陽谿。陽谿在兩筋間陷中者也，為原，入於曲池，在肘外轉骨陷者中，屈臂而得之。為合。手陽明也，是謂五臟六腑之俞，五五二十五俞，六六三十六俞也。</p>

<h2>九、同身尺寸</h2>
<p>頭之大骨圍二尺六寸，胸圍四尺五寸，腰圍四尺二寸，發所覆者，顱至項尺二寸，發以下至頤長一尺，結喉以下至缺盆中長四寸，缺盆以下至𩩲𩨗長九寸，過則肺大，不滿則肺小，𩩲𩨗以下至天樞長八寸，過則胃大，不及則胃小。天樞以下至橫骨長六寸半，過則迴腸廣長，不滿則狹短。橫骨長六寸半，橫骨上廉以下至內輔之上廉長一尺八寸，內輔之上廉以下至下廉長三寸半，內輔下廉下至內踝長一尺三寸，內踝以下至地長三寸，膝膕以下至跗屬長一尺六寸，跗屬以下至地長三寸，故骨圍大則太過，小則不及。角以下至柱骨長一尺，行腋中不見者長四寸，腋以下至季脅長一尺二寸，季脅以下至髀樞長六寸，髀樞以下至膝中長一尺九寸，膝以下至外踝長一尺六寸，外踝以下至京骨長三寸，京骨以下至地長一寸，耳後當完骨者廣九寸，耳前當耳門者廣一尺三寸，兩顴之間，相去七寸，兩乳之間，廣九寸半，兩髀之間，廣六寸半，足長一尺二寸，廣四寸半，肩至肘長一尺七寸，肘至腕長一尺一寸半，腕至中指本節長四寸，本節至其未長四寸半，項發以下至背骨長二寸半，膂骨以下至尾骶二十一節長三尺，上節長一寸四分分之一，奇分在下，故上七節至於膂骨九寸八分分之七。此眾人骨之度也。</p>

<h2>十、經脈長短</h2>
<p>手之六陽，從手至頭，長五尺，五六三丈。手之六陰，從手至胸中，三尺五寸，三六一丈八尺，五六三尺，合二丈一尺。足之六陽，從足上至頭八尺，六八四丈八尺。足之六陰，從足至胸中六尺五寸，六六三丈六尺，五六三尺，合三丈九尺。蹺脈從足至目七尺五寸，二七一丈四尺，二五一尺，合一丈五尺。督脈任脈四尺五寸，二四八尺，二五一尺，合九尺，凡都合十六丈二尺，此氣之大經隧也。</p>
